﻿ „Fronda în literatura interbelică” – studiu de caz – – Limba şi literatura română – Elevi: Colan Ana-Maria Alexandra Iordăchescu Diana Maria Lupa Ioana-Diana Preda Maria Mădălina Rusu Lavinia Tucu Elvira Gabriela Profesor coordonator:Duminică Daniela Clasa: a XII-a A CUPRINS 1. Premisă.........................................................................................................................................3 2. Definirea conceptelor „frondă” şi „avangardă”...........................................................................3 3. Curente avangardiste europene: dadaismul, futurismul, suprarealismul.....................................4 4. Începuturile avangardei artistice europene: cronologie...............................................................5 5.Avangardismul literar românesc.................................................................................................11 6. Trăsături tipologice ale avangardismului literar românesc........................................................13 7. Repere critico-literare................................................................................................................15 8. Vârstele avangardismului românesc..........................................................................................18 8.1. Constructivismul.........................................................................................................19 8.2. Integralismul...............................................................................................................20 8.3. Suprarealismul............................................................................................................21 *Avangardismul indecis: Zodiac.......................................................................................21 **Avangardismul ludic: Alge............................................................................................22 ***Un ultim fort avangardist: Meridian, Craiova.............................................................22 9.Autori reprezentativi pentru avangardismul românesc...............................................................23 9.1.Geo Bogza ...................................................................................................................23 9.2. Saşa Pană....................................................................................................................25 9.3. Gellu Naum.................................................................................................................27 9.4. Virgil Teodorescu.......................................................................................................28 10. Cum citim poezia suprarealistă................................................................................................29 11.Concluzie..................................................................................................................................33 12. Anexă - texte promotoare ale avangardismului românesc.......................................................34 13.Bibliografie...............................................................................................................................37 1. Premisă În primele decenii ale secolului al XX-lea, tendinţa de emancipare a literaturii române de sub influenţa direcţiei tradiţionaliste, dominante în acel moment, şi de sincronizare cu ideile europene devine tot mai evidentă. Se produce o delimitare de ruralismul şi autohtonismul, ca şi de idilismul şi paseismul semănătorist şi poporanist, cărora le sunt contrapuse noua sensibilitate promovată de literatura simbolistă. În anii războiului şi imediat după încheierea acestuia, acţiunea devine mai puternică şi mai violent contestatară, manifestându-se adesea sub forme voit provocatoare, nonconformiste, menite să şocheze gustul comun, dar şi să deparaziteze creierul „consumatorului” de artă. Se naşte astfel mişcarea de avangardă a cărei primă fază, nihilistă şi iconoclastă, va fi treptat înlocuită de tendinţe noi, constructive, susţinute de programe estetice având drept scop să impună o altă viziune nu doar asupra literaturii, ci şi a artei, în general. Cea mai frecventă şi eficientă formă de exprimare a acestor idei a constituit-o manifestul artistic. Scopul acestui studiu de caz este tocmai identificarea principalelor momente şi forme de manifestare ale mişcării de avangardă în literatura română şi stabilirea relaţiei dintre aceasta şi avangarda europeană. 2. Definirea conceptelor „frondă” şi „avangardă” Fronda a fost o mişcare social-politică de la mijlocul secolului al XII−lea apărută în Franţa şi îndreptată împotriva absolutismului monarhic. Prin extindere de sens a ajuns să însemne răzvrătire, uneori batjocorire, la adresa convenţiilor, formelor prestabilite dintr-un anumit domeniu. Fronda este o constantă a spiritului uman. Ea marchează deseori „bătăliile dintre generaţii” (tinerii contestă pe cei mai în vârstă, pentru a fi, ulterior contestaţi la rândul lor) şi nu de puţine ori polemicile din spaţiul politic. În artă şi în literatură, de regulă, un curent se constituie prin dizolvarea curentului ulterior: romantismul contestă rigorile clasicismului, modernismul poetic va substitui mitul romantic; al inspiraţiei, al transei poeziei cu artificiul, ca formă a lucidităţii creatoare, postmodernismul este o reacţie la modernism etc. Perioada interbelică a însemnat pentru literatura română o înnoire fundamentală, în primul rând prin refuzul modelelor tradiţionale şi în al doilea rând, prin multiplicarea tendinţelor estetice, fiind epoca în care s-au manifestat numeroase curente: simbolismul, futurismul, suprarealismul, constructivismul etc. Toate acestea s-au născut dintr-o frondă faţă de tiparele consacrate şi din nevoia afirmării nevoii pentru creaţie. Termenul de avangardă (< fr. avant-garde, cf. rus. avangard) este împrumutat din limbajul militar, unde indică un detaşament trimis înainte, într-o misiune deseori riscantă, să exploreze terenul necunoscut. Avangarda literară se caracterizează prin: activism şi negarea tradiţiei, prin extremism, prin concentrarea asupra creaţiei ca proces şi prin absenţa interesului pentru operă, pentru rezultatul acestui proces. Mişcarea de avangardă ilustrează o stare de criză prin acte anarhice şi revolte spectaculoase. Fiind o acţiune de şoc, avangarda are funcţie regeneratoare şi deschizătoare de drum. Fenomen de ruptură, avangarda istorică nu putea apărea într-un moment mai potrivit decât cel creat de prima conflagraţie mondială care a adus cu sine profunde mutaţii sociale şi o dorinţă firească de reevaluare a tuturor certitudinilor pe care se sprijinea omenirea de multă vreme. 3. Curente avangardiste europene Cele mai importante curente avangardiste apărute în avangardismul european au fost: dadaismul, futurismul şi suprarealismul. Dadaismul este un curent ce se încadrează în avangarda artistică europeană, iniţiat de un grup de tineri boemi refugiaţi în Elveţia în anii Primului Război Mondial. Se „naşte” în februarie 1916, în Cabaretul Voltaire din Zürich şi se remarcă prin manifestările de teribilism anarhic, recitaluri absurde de anti-poezie, explozii de colaje, farse scandaloase menite să ultragieze gândirea comună. Sufletul mişcării a fost poetul român Tristan Tzara. Considerând că eforturile nobile ale omului nu au fost capabile să împiedice măcelul mondial, întemeietorii dadaismului încep să privească cu dispreţ, anulând totul, literatura, muzica, pictura precum şi orice altă activitate spirituală constructivă. O negaţie totală se adoptă faţă de întreaga artă, o violenţă brutală se manifestă faţă de toate bunurile spirituale, sperând prin aceasta să năruie întregul edificiu al societăţii pe care o dispreţuiesc. Futurismul este o mişcare a modernismului artistic italian, celebrând noua eră a tehnologiei moderne. Iniţiatorul mişcării este poetul Filippo Tomasso Marinetti care, în 1909 publică Manifestul futurist. Revolta futuristă împotriva tuturor tradiţiilor culturale merge mână în mână cu glorificarea "frumuseţii vitezei", cultul maşinilor şi al societăţii contemporane. În manifestul său, Marinetti îndeamnă la respingerea artei tradiţionale şi la lichidarea muzeelor şi bibliotecilor, glorificând curajul, revolta şi războiul, preamăreşte viteza, cântă „mulţimile excitate de muncă", precum şi realizările tehnice ale erei industriale. Deşi manifestul este publicat la Paris - cel mai important centru al avangardei timpului - el este destinat cu precădere mediilor intelectuale italiene. În acelaşi timp, pe zidurile oraşului Milano apar afişe cu lăţimea de trei metri şi înălţimea de un metru, din care sare în ochi cuvântul „FUTURISMO”, scris cu roşu aprins. Între anii 1909-1916, apar peste cincizeci de manifeste care se referă la sfere atât de variate precum politică, dans, muzică, film, sculptură, pictură sau chiar bucătărie. Alţi reprezentanţi ai futurismului în literatură au fost Ardengo Soffici (în acelaşi timp şi pictor), Fortunato Depero şi Gian Pietro Luciani. În1913, Giovanni Papini se situează pe poziţii futuriste în revista „Lacerba”, de exemplu cu articolul „Caldo bagno di sangue” („Baie caldă de sânge”). Suprarealismul este termenul care denumeşte curentul artistic şi literar de avangardă care proclamă o totală libertate de expresie, întemeiat de André Breton (1896-1966) şi dezvoltat mai ales în deceniile trei şi patru ale secolului trecut (cu aspecte şi prelungiri ulterioare). Primul care a utilizat termenul într-o accepţie legată de creaţia artistică a fost Guillaume Alollinaire în Les Mamelles de Tirésias, subintitulată „dramă suprarealistă" (reprezentată în 1916). Începuturile mişcării se leagă de grupul (nonconformist şi de evident protest antiburghez) de la revista pariziană Littérature (1919) condusă de André Breton, Louis Aragon şi Phillipe Soupault, care – reclamându-se de la tutela artistică a lui A. Rimbaud, Lautréamont şi Stephane Mallarmé – captează tot mai mult din îndrăzneală spiritului înnoitor şi agresiv al dadaismului. De altfel, atât în Littérature (unde Bréton publică, în colaborare cu Phillipe Soupault,Câmpurile magnetice, primul text specific suprarealist), cât şi în alte reviste, textele dadaiste alternează cu cele ale noii orientări, ce avea să se numească apoi suprarealism. Sunt două mişcări apropiate, având scriitori comuni, dar alianţa nu va dura. 4. Începuturile avangardei artistice europene: cronologie -1869 - Lautreamont publică Les Chants de Maldoror(Cântecele lui Maldoror), poem singular provocator, pe care editorul va refuza să îl difuzeze. Această scriere, socotită expresia exaltată a unui „geniu bolnav”, va intra în circuitul literar de-abia în 1890, la două decenii după moartea autorului. -1889 - Henri Bergson publica Essai sur les donnees immediates de la conscience(Eseu despre datele imediate ale conştiinţei), scriere care va determina o mutaţie în gândirea artiştilor din primele decenii ale secolului al XX-lea. -1896 - Pictorii fauvişti André Derain, Maurice de Vlaminck, Paoul Dufy etc, reuniţi în jurul lui Henri Matisse, expun la Salonul de toamnă din Paris. Fauvismul (de la fr. Fauve „fiară”) propune o pictură opusă impresionismului, bazată pe violenţa coloristică cultivată în detrimentul compoziţiei şi, ulterior, pe stilizare. La Berlin ia fiinţă gruparea Die Brücke, care militează pentru întoarcerea la arta plastică primitivă şi medievală. Die Brücke reprezintă – alături de gruparea Der Blaue Reiter – una dintre cele mai importante manifestări artistice care anunţă expresionismul. -1907- Revista La Voce, din Florenţa, publică articole de estetică referitoare la impresionism şi cubism. Pablo Picasso pictează tabloul Les demoiselles d’Avignon(Domnişoarele din Arignon), apreciat drept punctul de plecare pentru pictura cubistă. -1908-1909 - Urmuz scrie o parte dintre prozele sale, pe care le citeşte familiei. -1909- Apar primele texte ale poetului şi filosofului T.E. Hulme, ilustrative pentru mişcarea de avangardă pe care Ezra Pound avea să o definească în 1912 ca imagism. Imaginea este considerată de Pound drept „ ceea ce oferă un complex intelectual şi emoţional într-o fracţiune de secundă. Giorgio de Chirico pictează primele tablouri „metafizice”. Pablo Picasso şi Georges Braque pictează o serie de tablouri în care folosesc tehnica trompe l’oeil şi colajul. 20 februarie: F.T.Marinetti publică în ziarul Lé Figaro primul manifest futurist, Lé Futurisme (de la it. il futuro „viitorul”), în care face apologia epocii moderne, a vitezei. În aceeaşi zi, sub titlul O nouă şcoală literară, manifestul lui Marinetti apare în traducere românească în ziarul Democraţia din Craiova, dar fără consecinţe imediate. -1910- La Berlin apare revista Der Sturm, unul dintre focarele de iradiere a expresionismului. Principalul ei animator a fost muzicianul şi criticul de artă Herwarth Walden. La Moscova, sub semnătura lui Mihail larionov, apare Manifestul raionismului. Noul curent urma să exprime „o sinteză de cubism, futurism şi orfism”. Accentele antioccidentale particularizează mişcarea în ansamblul avangardei care a promovat mai curând internaţionalismul sub toate aspectele: „Trăiască Orientul fabulos; suntem în contrast cu Occidentul pentru că el umileşte formele orientale,pentru că el devalorizează totul.” -1911 - La Paris se înfiinţează College de Pataphysique al cărui animator a fost poetul şi romancierul Boris Vian. Gruparea îşi propune să omagieze opera lui Alfred Jarry. aprilie – iunie: la Iaşi apare revista modernă intitulată sugestiv Fronda, fără menţionarea vreunui program; ea anticipează avangardismul. -1912 - 11 mai– La Milano apare Manifesto tecnico della letteratura futurista(Manifestul tehnic al literaturii futuriste), în care Marinetti defineşte în 11 puncte domeniul poeziei ca „domeniu nelimitat al liberei intuiţii”. Printre cele mai importante inovaţii, preluate ulterior de majoritatea orientărilor avangardiste, sunt abolirea adjectivului, a adverbului, a elementelor de comparaţie şi a punctuaţiei, distrugerea sintaxei, introducerea simbolurilor matematice, a notaţiei muzicale. 20 decembrie: Apare la Moscova volumul colectiv O palmă gustului public, manifestare de grup a poeţilor ruşi Velimir Hlebnikov, Vladimir Maiakovski şi David Burliuk, în care se face pentru prima oară simţit interesul avangardei ruse pentru limbaj şi pentru funcţia poetică a acestuia. *Din 1912 începe să circule în spaţiul românesc termenul de avangardă cu înţeles literar, cum atrage atenţia Adrian Marino (în studiul său despre Avangarda literară), care-l descoperă într-o scrisoare a lui Gala Galaction către G. Ibrăileanu, datând din 1912 („...Voi face un mic volum de avangardă pe care îl editează Cocea”). Se formează viitorii promotori ai avangardei româneşti, ale căror debuturi se înscriu adeseori sub zodia simbolismului tardiv. E cazul celor doi adolescenţi care scot în 1912 efemera revistă Simbolul: S. Samyro (care va deveni peste câţiva ani celebru sub pseudonimul de Tristan Tzara) şi I. Iovanaki (Ion Vinea). Desprinderea lor şi a lui Adrian Maniu de atmosfera şi de influenţa simbolistă se realizează însă repede, după cum o atestă versurile lor publicate, între 1914 şi 1915, în Noua revistă română şi în Chemarea scoasă chiar de către Vinea. Maniu vădeşte încă de la debut (Figuri de ceară) tendinţe iconoclaste care se vor accentua în anii următori, cum o dovedesc drama lirică Salomeea (1915) şi unele poeme, între care Balada spânzuratului, Vânătoare mistică etc. Ulterior însă Adrian Maniu va evolua independent de mişcările de avangardă şi, fără să abandoneze formula sa lirică modernă, va încerca chiar să asimileze poetic motive şi elemente de tradiţionalism. -1913 - La Sankt Petersburg, A. E. Krucenîh semnează împreună cu Vl. Hlebnikov Cuvântul ca atare, urmat de propriul său articol – program, Declaraţia cuvântului ca atare. Textele pun în lumină câteva dintre ideile centrale proprii avangardei ruse: literatura ca artă a cuvântului, poezia ca sistem de comunicare diferit de cel al limbii comune, necesitatea inventării unui limbaj propriu poeziei – limbajul zaum, imaginat de Krucenîh, „declinarea rădăcinilor” propusă de Hlebnikov. 15 iunie: Marinetti semnează în revista Lacerba, din Florenţa, manifestul futurist L’immaginazione senza fili e le parole in liberta(Imaginaţia fără şir şi cuvintele în libertate). În stilul metaforic şi agresiv care particularizează toate iniţialele sale „teoretice”, Marinetti defineşte „cuvintele în libertate” ca fiind „prelungirea lirică si transfigurată a magnetismului nostru animal” şi afirmă supremaţia efemerului ce delimiteaza statutul artei ca produs de consum imediat şi ca spectacol. Reţine atenţia, în acest manifest, următoarea afirmaţie, care va avea un destin special: „Imaginaţia poetului trebuie să lege lucrurile îndepărtate, fără un fir conducător, cu ajutorul cuvintelor esenţiale şi absolut în libertate.” -1913 - decembrie – 1914 –martie: În mai multe oraşe ale Rusiei are loc turneul literar cubo– futurist, prilej de scandal, dar şi de largă difuziune a noului spirit poetic. -1914 - La Londra este întemeiat vorticismul, o condamnare explicită a decadentismului,dar şi a futurismului. 20 februarie – Apare singurul număr al revistei Blast, tribuna de lansare a vorticismului. Vorticismul urma imagismului şi se întemeia pe vortex, o altă denumire pentru „imaginea – fulger”, lumină ce explodează şi „arde” cuvintele uzate. *Spre 1915 se precizează trăsăturile subtil polemice ale lirismului lui Ion Vinea, care va juca un rol de seamă în cadrul avangardei româneşti. În Doleanţe stăruie încă amintiri simboliste, dar maniera de tratare are o anume graţie ireverenţioasă, convertită într-o autoironie care e un semnal al despărţirii de lumea lânced convenţională a simbolismului târziu. Versurile publicate în Cronica lui Arghezi şi Galaction în aceeaşi perioadă se disting printr-un prozaism voit al formei, dar şi printr-o excepţională densitate şi energie lirică, printr-o îndrăzneală imagistică ieşită cu totul din comun. Nu poate fi încă vorba, în aceşti ani, de o avangardă propriu-zisă, dar situaţia din poezia tinerilor o prevesteşte în chip cert. -1915 - La Sankt Petersburg apare, sub semnătura lui Kazimir Malevici şi cu colaborarea lui Vl. Maiakovski, Manifestul suprematismului, în care se afirmă: „Prin suprematism înţeleg supremaţia sensibilităţii pure în artele figurative[...].Suprematismul nu priveşte li nu atinge: el percepe doar.” La Zürich au loc spectacole care anticipează spiritul Dada, afirmând voinţa de a impune spectacolul în sine, într-o totală libertate faţă de exigenţele reprezentării teatrale tradiţionale. 8 februarie – La Cabaretul Voltaire din Zürich, condus de poetul Hugo Ball, Tristan Tzara decide apariţia unui nou curent:dadaismul. La Paris, Pierre Reverdy înfiinţează revista Nord-Sud, în care o serie de reflecţii sistematice despre legătura dintre poezia cubistă şi literatură anunţă suprarealismul. -1918 - Constantin Brâncuşi expune la Târgu Jiu Coloana Infinitului. La Moscova apare Manifestul realismului, semnat de Naum Gabo, în care se încearcă o delimitare a constructivismului „estetic” de cel „practic”. martie: La Paris apare revista Litèrature, unde Andrè Breton va publica Scrisori de război, socotit de suprarealişti drept un personaj paradigmatic. *Dacă primele semne ale orientărilor de avangardă se pot descoperi încă din perioada premergătoare Primului Război Mondial, despre o mişcare propriu-zisă de avangardă literară nu se poate vorbi, în România, decât din perioada postbelică. Manifestările anterioare, mai mult sau mai puţin spontane, încep să-şi caute abia acum şi un anume suport teoretic. Avangarda artistică românească începe prin a fi predominant constructivistă, dar cu deschideri spre toate celelalte forme sau curente de avangardă din lume. -1922 - La Tver apare broşura – manifest Constructivismul, semnată de Aleksei Gan. Urmuz debutează în Cugetul românesc cu proza Pâlnia şi Stamate, urmată de Ismaîl şi Turnavitu. Din cauza polemicilor tot mai dese dintre dadaişti şi scriitorii grupaţi în jurul lui Andrè Breton, mişcarea dadaistă se stinge. iunie: la Bucureşti apare sub conducerea lui Ion Vinea revista Contimporanul, prima şi una din cele mai importante reviste ale avangardei româneşti, deschisă tuturor experimentelor ce au marcat arta începutului de secol. Poziţia teoretică a Contimporanului (deşi ea e implicată în orientarea literară propriu-zisă încă de la început) se va preciza abia în 1924,într-un Manifest activist către tinerime (Contimporanul, III, nr. 46, mai 1924), nesemnat, dar scris de Ion Vinea. Constructivismul Contimporanului, mai radical la început, îşi va preciza pe parcurs caracterul său deschis. -1924- Andrè Breton publică Primul Manifest al suprarealismului, scriere teoretică nutrită de ambiţia de a cerceta ştiinţific stările halucinatorii, delirante sau demenţiale prin intermediul manifestărilor verbale. Noul curent este definit ca „automatism psihic pur, prin care ne propunem să exprimăm fie verbal, fie în scris, fie în orice alt chip, funcţionarea reală a gândirii”. Dintre manifestările zgomotoase ale suprarealiştilor, se detaşează pamfletul Un cadavru, scris la moartea lui Anatole France, simbol al unei culturi raţionaliste şi burgheze, pe care noua generaţie o detesta. La Moscova K. Zelinski publică articolul programatic Constructivism şi poezie, în care încearcă să reformuleze principiile constructivismului şi să le aplice poeziei: „Studiul aprofundat al cuvintelor poartă în sine un caracter obiectiv, subordonat sensului; în el se poate dezvălui logica internă ce modelează materialul cuvântului, în concordanţă cu ţelurile politice”. 15 noiembrie: La Bucureşti apare revista Punct, de orientare precumpănitor constructivistă. 1 martie: Apare (tot la Bucureşti) revista Integral, promotoare a unei forme aparte a constructivismului – integralismul. Tipărită cu intermitenţe, până în 1928, revista va promova şi texte suprarealiste. -1926 - Louis Aragon publică Ţăranul din Paris, unul dintre puţinele „romane” suprarealiste, care mai curând infirmă, decât confirmă caracteristicile structurale ale acestui gen literar, dar care oferă câteva dintre cele mai frumoase pagini pe care le-a dat suprarealismul, în linia exploatării „fabulosului cotidian”. -1928 - Ilarie Voronca publică placheta de versuri Ulise. La Iaşi apare revista de avangardă XX – literatură contemporană (care se va menţine până în 1929). Ianuarie – iulie: La Câmpina apare Urmuz, subintitulată „revistă de avangardă”. Aprilie: Din iniţiativa lui Saşa Pană şi cu contribuţia lui Moldov apare la Dorohoi, apoi la Bucureşti, revista unu, cea de-a treia revistă importantă a avangardei româneşti, care va marca orientarea acesteia spre suprarealism. *Din punct de vedere cronologic se constată că efervescenţa protestatară a avangardei româneşti, aşa cum o mărturisesc revistele ei, îşi atinge faza cea mai înaltă cam între 1928-1929 şi 1934-1935. -1929 - Apare ultimul număr al revistei la Revolution surrealiste, în care A. Breton publică Al doilea Manifest al suprarealismului. Abandonarea experienţei dicteului automat se produce în favoarea reflecţiei asupra altor teme, dominante în anii următori: „Totul ne face să credem că există un anumit punct al spiritului în care viaţa şi moartea, realul şi imaginarul, trecutul şi prezentul, comunicabilul si incomunicabilul, ceea ce este sus si ceea ce este jos încetează să mai fie percepute în mod contradictoriu”. -1930 - La Bucureşti apare, sub conducerea lui Aurel Baranga, prima serie a revistei de orientare suprarealistă Alge (seria a doua va apărea în 1933). Octombrie: Saşa Pană publică la unu scrierile lui Urmuz, sub titlul Urmuz. Prozele enigmaticului Urmuz, primele scrieri cu caracter efectiv avangardist din literatura română, au fost în mare parte concepute şi elaborate în deceniul de dinaintea Primului Război Mondial, fiind târziu strânse în volum. Scurtul text care însoţeşte ediţia precizează: „Pentru lămurirea unei legende, pentru dărâmarea unui simbol devenit prea limpede, pentru o nouă neliniştire a propriei noastre existenţe, grupul <<unu>> aduna aceste câteva ciudate pagini de revoltă, plecându-se înaintea singurului privilegiu care a încheiat viaţa lui Urmuz ca o fereastră”. -1931 - Tristan Tzara publică volumul de versuri Omul aproximativ, considerat de istoricii literari drept cea mai realizată expresie poetică a sa din perioada suprarealistă. T. Tzara publică Eseu despre situaţia poeziei, în care întreprinde o analiză a ceea ce el numeşte poezia ca „mijloc de expresie” şi poezia ca „activitate a spiritului” şi ajunge la concluzia, mult vehiculată ulterior în mediile suprarealiste, că această contradicţie nu va putea fi depăşită decât printr-o revoluţie sociala eliberatoare. -1932 - În U.R.S.S. se interzice oficial orice manifestare artistică de avangardă. Singura modalitate de expresie admisă: realismul socialist. La Constanţa apare revista de avangardistă Liceu. Decembrie: Saşa Pană decide „asasinarea” revistei unu. -1934 - La Craiova apare revista de orientare avangardistă Meridian . *Pe măsură ce Al Doilea Război Mondial se apropie, avangarda literară românească se manifestă tot mai puţin prin intermediul micilor reviste – care avuseseră un rol însemnat în afirmarea ei -, pentru ca, după război, între 1944-1947, un ultim „val” suprarealist (Gherasim Luca, D. Trost, Gellu Naum, Paul Păun, Virgil Teodorescu) să nu mai aibă nevoie de publicaţii periodice aparte, producţiile teoretice şi literare ale reprezentanţilor lui apărând direct în volum (adeseori însă în tiraje confidenţiale). -1937- La Bucureşti apare revista Pinguinul, la care vor colabora, între alţii, Geo Bogza, St. Roll şi Victor Brauner. -1940- Gellu Naum publică volumul de poeme Vasco da Gama. -1941- F.T.Marinetti publică ultimul manifest futurist. -1942- A. Breton publică Prolegomene la un al treilea mainfest suprarealist sau nu, meditaţie despre relativizarea cunoaşterii prin descentrarea viziunii antropomorfice asupra universului. -1945- Virgil Teodorescu publică pachetele de versuri Blănurile oceanelor şi Butelia de Leyda. Gherasim Luca publică Vampirul pasiv, în care propune formula „o.o.o. – obiect oferit obiectiv”, varianta românească a „obiectului suprarealist”. Apare lucrarea colectivă Critica mizeriei – autori: Gellu Naum, Paul Păun şi Virgil Teodorescu -, reacţie la receptarea defavorabilă a suprarealismului de către critica oficială. 5. Avangardismul literar românesc Noţiunea de avangardism, pusă în circulaţie într-o accepţiune estetică abia pe la sfârşitul secolului al XIX-lea, este construită pe o evidentă analogie militară: tot aşa cum avangarda unei armate pregăteşte intrarea ei în acţiune, avangarda literară ar pregăti instaurarea unor noi structuri artistice, subminându-le pe cele vechi. Analogia poate fi împinsă şi mai departe: a face parte din avangardă – în orice sens – implică o serie de calităţi excepţionale, forţă, combativitate, curaj, luciditate. E uşor de înţeles de ce noţiunea de avangardă artistică a avut, la început în mod excesiv, un caracter „partizan”: cei care s-au crezut învestiţi cu misiunea de a distruge formele expresive oficiale şi perimate şi de a impune altele noi s-au numit singuri „avangardişti” căci, fără îndoială, în circumstanţele date, nimeni altcineva nu le-ar fi conferit un asemenea titlu. Plecând de la analogia menţionată, Eugen Ionescu scrie în al său Discurs despre avangardă : Astfel, avangarda ar fi un fenomen artistic şi cultural precursor, ceea ce ar corespunde sensului literal al cuvântului. Ea ar fi un soi de pre-stil, luarea de cunoştinţă şi direcţia unei schimbări... care trebuie să se impună în cele din urmă, o schimbare care trebuie într-adevăr să schimbe totul. Impunându-se, devenind stilul cultural dominant, avangarda s-ar transforma - prin însuşi succesul şi recunoaşterea ei – într-o ariergardă. Adept frecvent al ideii de avangardă, Eugen Ionescu nu se poate împiedica să nu-şi dea seama de contradicţiile insolubile la care dă naştere o asemenea interpretare pur analogică; de aceea propune o altă definiţie: Prefer – scrie el – să definesc avangarda în termeni de opoziţie şi de ruptură. În vreme ce majoritatea scriitorilor, artiştilor, gânditorilor îşi imaginează că sunt ai timpului lor, autorul rebel are conştiinţa că este împotriva timpului său. (...) Omul de avangardă este ca un duşman în interiorul însuşi al cetăţii, pe care se îndârjeşte s-o disloce, împotriva căreia se revoltă, căci, la fel ca un regim, o formă de expresie stabilită este şi o formă de opresiune. Omul de avangardă este opozantul faţă de sistemul existent. Dar – avertizează Eugen Ionescu într-un alt text tot despre avangardă – mecanismul poziţiilor şi opoziţiilor (avangardei) este mult mai complicat decât îşi imaginează simpliştii dialecticii, astfel încât rezultatul final al eforturilor ei n-ar fi, de multe ori, o distrugere, ci o restituţie. Artistul de avangardă este mai puţin, cum ar indica-o termenul sensul iniţial, analogic, al termenului, acel ce pregăteşte terenul pentru o mare ofensivă a noului, cât un revoltat, pentru care noul însuşi nu este adeseori nimic mai mult decât un mijloc de distrugere, o substanţă cu mare putere explozivă în ordinea polemică. În formele ei extreme, avangarda aplică, conştient sau nu, formula lui Tristan Tzara: „antiarta pentru antiartă”. De unde rezultă că nu atât căutarea noului (cu atât mai puţin descoperirea lui) constituie esenţa avangardei. (....) În primul Manifest suprarealist (1924), susţinându-se că posibilitatea activităţii suprarealiste îi este deschisă oricui, se ajunge implicit, şi explicit, la negarea noţiunii de talent. Ceea ce caracterizează, în fond, avangarda, este o anume stare de spirit de furie, de exasperare, pe care o defineşte excelent Geo Bogza într-un articol din unu: „A ne realiza pe noi în scris nu e pentru noi un ideal spre care să ne extaziem ca înspre o aureolă. Scrisul nostru nu e căutarea de a ajunge într-o lume pe care am năzui-o, ci trebuinţa de a evada din alta care ne exasperează. Nu exasperarea împotriva unei lumi, unei ţări, unei categorii oarecare, ci o exasperare totală, organică. O exasperare cosmică. (...) Exasperarea noastră e o exasperare pură. O exasperare împotriva a tot ce există, o exasperare împotriva a tot ce nu există. O exasperare împotriva noastră. O exasperare împotriva exasperării”. În cadrul unor astfel de coordonate generale se poate încerca o caracterizare şi ierarhizare a aspectelor principale ale avangardei literare. (...) Într-un sens extensiv (în care, observă Adrian Marino în studiul său despre Avangarda literară, „romanticii sunt, în felul lor... primii avangardişti ai literaturii”), avangarda s-ar confunda cu noutatea privită ca „obiect de cult absolut, intransigent” (I). Este esenţială, totuşi, nu atât noutatea ca atare, cât conştiinţa ei, în numele căreia avangarda începe să se proclame avangardă, apariţia ei coincizând cu ivirea conştiinţei inovaţiei literare (II). Nu orice nou va fi însă promovat de avangardă, ci numai acel specific epocii, ceea ce dovedeşte în cel mai înalt grad conştiinţa contemporaneităţii, a sincronizării, a integrării şi participării la viaţa imediată, actuală (III). Dar avangarda nu e numai modernă, preocupată de actualitate, ci şi prin definiţie futuristă, deschisă larg spre viitor, fascinată de marele Mâine. (IV). „Viitorismul” presupune, cum arată Adrian Marino, un anume mesianism. Avangarda e, deci, programatică, într-un grad atât de înalt încât manifestul devine un adevărat gen literar, de frecventat ca atare. (V) În numele mesajului său înnoitor, avangardistul, înzestrat totdeauna cu „spirit ofensiv”, se revoltă împotriva trecutului osificat în formule vide, „academice”, oficiale şi oficioase. Avangarda înseamnă deci şi rebeliune, încercare de a răsturna violent ceea ce e vechi în literatură şi artă. (VI). Mai mult, ea tinde să depăşească marginile esteticului, se vrea o formă de insurecţie totală, un nou stil de viaţă, realizat prin practica unui non-conformism absolut. (VII). Antidogmatismul, spiritul de rebeliune, transformate într-un adevărat complex al agresivităţii, dau naştere unui nihilism care se manifestă de predilecţie prin scandal. (VIII). Pe de altă parte, însuşi antidogmatismul se preface într-un dogmatism sui-generis, avangarda fiind caracterizată prin psihologia sectară a micului grup intolerant, fanatizat. (IX). Intoleranţa absolutistă a avangardei se întoarce adeseori împotriva membrilor însuşi ai grupurilor care o constituie: de aici, „divorţuri”, „excomunicări” etc. (X). Paradoxal, o nouă avangardă fiind totdeauna posibilă, un grup avangardist e nevoit, ca să se menţină, să nege nu numai avangardele trecute, dar şi pe cele viitoare, şi în acest sens, Dada proclama semnificativ că este hotărât contra viitorului (XI-XII). Avangarda îmbătrâneşte, se „clasicizează” şi în mod curios, manifestele ei se găsesc uneori expresii ale admiraţiei pentru noţiuni şi valori clasice prin excelenţă: „severitate”, „necesitate”, „ordine” etc. (XIII-XIV). În sfârşit, avangarda are uneori tendinţa să se autodizolve, iarăşi conform propriei dialectici interioare – cazul mişcării Dada fiind edificator în această privinţă. (XVI) Esenţa avangardei literare ar putea fi identificată cu negaţia, idee pe care o împărtăşesc, între alţii, numeroşi avangardişti. Actul de avangardă este deci, înainte de orice altceva, unul distructiv, polemic, şi noul e mai degrabă un steag de luptă, spre a folosi iarăşi un simbol militar Avangarda e în genere foarte puţin interesată de chestiunile formale (deşi cei mai mulţi dintre cei care s-au ocupat de ea consideră că acesta e un aspect esenţial) şi că, în schimb, tendinţa centrală care animă într-un fel sau altul toate curentele din cuprinsul ei este una conţinuitistică (cum era de altminteri firesc, căci negaţia e problemă de conţinut, şi nu una de formă). Aplicarea conceptului de avangardă artistică devine posibilă numai în anumite limite istorice bine precizate. Niciunul din curentele secolului XIX nu poate fi considerat avangardist decât pe baza unor analogii unilaterale, forţate şi abuzive. Nici romantismul, nici simbolismul, cu toate că s-au angajat în polemici estetice răsunătoare, - care au putut pregăti, în chip indirect, explozia marelui Nu de mai târziu – nu sunt în esenţa lor mişcări negative, deci au numai superficial puncte comune cu avangarda artistică. Aceasta apare în condiţiile adâncirii crizei moderne a valorilor în preajma Primului Război Mondial (anul publicării manifestului lui Marinetti, 1909, poate fi luat ca o dată convenţională) şi, sub forma unor curente ca futurismul, cubismul plastic şi literar, expresionismul (doar parţial), dadaismul, constructivismul, suprarealismul etc., şi-a prelungit existenţa până la cel de-Al Doilea Război Mondial. Avangarda artistică apare aşadar ca un fenomen al primei jumătăţi a secolului al XX-lea, care s-a manifestat, sub forme specifice, în numeroase culturi ale lumii şi care astăzi, deşi se vorbeşte mult despre el (mai ales in Occident) – şi poate tocmai pentru că se vorbeşte mult despre el – s-a transformat într-un mit. 6. Trăsături tipologice ale avangardismului literar românesc 2. SPIRITUL NEGATOR * Se manifestă sub forma negaţiei, care variază la intensitate de la contestarea amuzată până la disperarea sinucigaşă * Constituie un motor al gândirii şi al imaginaţiei scriitorului avangardist * Îşi găseşte explicaţia în condiţionările interne (epuizarea unor conţinuturi şi forme de expresie în literatură) şi externe (cele două mari războaie mondiale, frământările sociale din perioada marii crize etc.) * Nu exprimă o soluţie literară, ci mai curând una existenţială * Efectele atitudinii negatoare se percep şi la nivelul limbajului poetic * Îmbracă relativ rar forme extreme în avangardismul românesc 2. CRIZA LITERATURII * Este o cauză a dezvoltării spiritului negator * Trebuie interpretată nuanţat în cazul unei literaturi tinere, cum este cea română, şi, în consecinţă, întâmpinată cu prudenţă * Vizează toate aspectele sub care se manifestă literatura: 4. formele instituţionalizate 2. conţinuturile exprimate 3. motivele şi temele valorizate în perioadele literare anterioare 4. împărţirea pe genuri şi specii literare 3. SPIRITUL LUDIC * Reprezintă o alternativă a spiritului negator * Este implicat în „comedia literaturii”, scrisă şi interpretată de avangardişti * Susţine capacitatea poetului avangardist de a schimba „măştile”:poetul – personaj, poetul – clovn * Contribuie la valorificarea motivului „lumea ca spectacol” * Dobândeşte o funcţie compensatoare în literatura de avangardă 4. DESTRUCTURAREA TEXTULUI POETIC * Constituie o consecinţă a atitudinii negatoare faţă de literatură * Atinge toate nivelurile constitutive ale textului: prozodic (versul alb, abolirea structurii strofice), sintactic(modificarea statutului deţinut de elementele de relaţie), stilistico – retoric(abolirea diferenţelor dintre planul figurat si cel nonfigurat, centrarea discursului nu pe figuri de stil, ci pe imaginea care transgresează registrele retorice) * Favorizează viziunea „simultaneistă” prin dezorganizare semantică a textului * Instituie mişcarea browniană a elementelor textului poetic * Favorizează distanţa dintre afirmarea explicită a unei crize a literaturii(în manifeste şi programe) şi afirmarea ei implicită (în practica scrisului) * Atrage după sine anularea distincţiilor de gen 5. PRIMATUL EXISTENŢEI * Îşi are originea, ca trăsătură mai generală a epocii, în vitalismul bergsonian şi în filosofia lui Nietzsche * Exaltă neîncrederea în literatură, ce are ca principală consecinţă devalorizarea acesteia * Instituie opoziţia dintre existenţă şi literatură (devalorizarea literaturii se face cu mijloacele literaturii) * Modifică statutul creatorului de literatură (de fapt, refuzul acestui statut) * Modifică fizionomia şi statutul operei literare: absenţa caracterului finit, lipsa de organicitate – efecte ale dezideratului ca literatura să urmeze cât mai fidel viaţa(captarea momentului, poezia telegrafică, poezia-reportaj, poezia şi transcrierea stărilor onirice, halucinatorii, delirante etc.). 7. Repere critico-literare Scriitorii avangardişti s-au constituit încă de la apariţia primelor reviste în grupuri cu individualitate relativ bine-precizată, care au adoptat simultan strategia reclamei zgomotoase şi pe cea a marginalizării voluntare, într-o bună descendenţă romantică nemărturisită. Se explică astfel de ce manifestările lor publice au fost întâmpinate de neîncrederea, ostilitatea sau iritarea criticilor de prestigiu ai epocii, chiar dacă, în timp, atitudinea preponderent negativă s-a mai atenuat. Avangardismul a fost perceput mai întâi ca spectacol insolit, ca suită de manifestări bizare, aşa încât sensul pozitiv al contestării a trecut de cele mai multe ori neobservat. Eforturile avangardiştilor de a se racorda la mişcarea literară europeană nu sunt percepute ca atare de Eugen Lovinescu, ale cărui judecăţi rămân rezervate, criticul luându-şi toate măsurile de siguranţă în judecarea unu fenomen controversat, cu implicaţii în timp dintre cele mai imprevizibile. Încadraţi printre „extremişti”, Tristan Tzara, Ion Vinea, Benjamin Fundoianu, Ilarie Voronca sau Mihail Cosma beneficiază din partea teoreticianului sincronismului de aprecieri prudente. În afirmaţiile sale, Eugen Lovinescu se prevalează de incapacitatea de principiu a criticului de a emite judecăţi de valoare întemeiate asupra fenomenelor artistice contemporane lui: „N-am duce acest studiu până la sfârşitul său logic de nu ne-am ocupa în capitolul final de ultimele încercări moderniste, dacă nu într-un spirit critic, prematur prin lipsa de experienţă şi incompetent prin pretenţia literaturii noi de a ne dezeduca simţurile, pentru a o putea înţelege, totuşi, într-un spirit pur informativ. O facem împotriva tuturor prejudecăţilor ce i s-ar putea pune în cale; faptul de a nu fi decât o undă seismică a micilor curente cu tendinţe instabile ale literaturii de avangardă pariziană nu poate fi o piedică serioasă. Cum toate curentele au început prin a fi mişcări de avangardă şi s-au împrăştiat tot atât de seismic, istoria literară are datoria de a le înregistra; şi e cu atât mai mult în obligaţia noastră, cu cât la temelia acestui studiu am pus sincronismul şi propagarea tuturor formelor de viaţă spirituală; oricare le-ar fi vitalitatea, ele trebuiesc deci privite ca fenomene naturale şi, semne ale vremii, nu le putem înlătura din drumul nostru, după cum nici nu le putem judeca pe măsura sensibilităţii noastre formate.” Un caz exemplar a ceea ce poate însemna judecarea unui fenomen literar cu canoane care nu i se potrivesc îl constituie lucrarea lui Constantin Emilian despre „Anarhismul poetic”, care vizează nu numai „extremismul” (adică avangarda) ci şi precursorii lui: simbolismul, decadentismul. Toate trăsăturile structurale care marchează „anarhismul” poetic sunt privite exclusiv ca atribute ale unei negativităţi dizolvante, ce atinge însuşi temeiul artei: exaltarea individualismului, ostilitatea la adresa oricărui element de disciplină şi ordine, criza noţiunii de realitate, o altă valorizare şi ierarhizare a funcţiilor psihice etc. Cu titlu de curiozitate, semnalăm că, pentru autor, Alexandru A. Philippide şi Ion Barbu se cuvin înregistraţi la „lirica minoră”, iar George Bacovia, Tudor Arghezi sau Lucian Blaga, la „lirica de virtuozitate”, a cărei existenţă e făcută responsabilă de apariţia „extremismului”. Între „extremiştii de talent” îi aminteşte pe B. Fundoianu, Ilarie Voronca, I. Vinea, T. Tzara. În monumentala „Istoria literaturii române de la origini până în prezent”, G. Călinescu priveşte literatura avangardei sub specia amuzamentului; activitatea de avangardist a lui Voronca nu este amintită decât prin „Aviograma”, cu toate că volumele poetului s-au bucurat de recenzii din partea criticului, Ilarie Voronca si B. Fundoianu sunt trecuţi la capitolul „Tradiţionalişti”, iar capitolul „Dadaişti, Suprarealişti, Hermetici” tratează oarecum global, superficial, fenomenul avangardist, fie şi pentru faptul că dadaiştii şi suprarealiştii sunt comentaţi împreună, indistinct. Judecăţii defavorabile – dar lipsită de vehemenţă – îi scapă doar artiştii plastici care ilustrau revistele vremii. Nicidecum un admirator al avangardiştilor (excepţie făcând Ioan Vinea, care ocupa acum un loc special), Şerban Cioculescu a sfârşit prin a recunoaşte talentul poetic şi valoarea poeziei lui Ilarie Voronca. Recunoaşterea are caracter de bilanţ, la puţin timp după dispariţia tragică a poetului. Un exemplu pentru felul în care judecata critică poate fi viciată de un parti pris ideologic îl oferă Alexandru Piru, într-un studiu premergător lucrării de sinteză „Panorama deceniului literar românesc 1940-1950”, în care suprarealismul din anii 40 este declarat ca lipsit de sens, pentru că, sub noul regim, lucrurile puteau fi rostite răspicat, aşa încât exprimarea absconsă rămânea fără obiect. Studiul, care dovedeşte altminteri o bună cunoaştere a lucrărilor cu caracter eseistic din epocă, conţine afirmaţii demolatoare precum: „<<Un lup văzut printr-o lupă>> (de Gherasim Luca – n.n., G. D.) cuprinde proze atingând culmile insanităţii, într-un stil plin de sfruntări. [...] Ca suprarealist, Gellu Naum a scris unele lucruri inteligente despre poezie, din păcate rău puse în practică în scrierile sale. [...] Despre cele doua poeme ale lui Paul Păun, <<Plămânul sălbatec>> şi <<Marea palidă>>, nu se poate spune altceva decât că încep undeva şi sfârşesc nu se ştie unde. [...] Mai mult imagist decât suprarealist (dacă suprarealismul nu s-ar reduce adesea la imagism), Virgil Teodorescu îşi prefaţează şi el volumele cu citate din Rimbaud şi Engels pentru a cultiva un limbaj fără frână, în care sunt şi versuri frumoase ici şi colo.” Tot dintr-un unghi negativ este văzută aceeaşi perioadă de către Vladimir Streinu, căruia i se pare că la 1945 suprarealismul era complet depăşit pe plan european. Argumentaţia are ca punct de plecare constatarea că exista în literatura română un decalaj fatal faţă de Occident, fapt ce vorbeşte de la sine despre caracterul provincial şi închis al acesteia. Recuperarea avangardei s-a făcut târziu, dar odată început, procesul s-a amplificat şi s-a consolidat. O tratare panoramică a avangardei literare româneşti întreprinde Matei Călinescu în studiul introductiv la antologia lui Saşa Pană (1969). Criticul admite aici ideea de criză ca motor al mişcărilor de avangardă, chiar dacă recunoaşte că această idee nu funcţionează până la capăt când este vorba de avangardismul românesc. Chiar şi proza lui Urmuz a fost întâmpinată cu circumspecţie de critica oficială, circumspecţie pe măsura veneraţiei pe care i-au purtat-o autorului „paginilor bizare” avangardiştii înşişi. Monografia lui Nicolae Balota rămâne o lucrare exemplară prin amploarea şi diversitatea referinţelor culturale şi literare ce îl scot pe Urmuz din contextul anonim provincial şi îl aşează într-un spaţiu european privilegiat. Putem vorbi, fără îndoială, despre un „caz” Vinea în literatura română. Nu a existat critic important din perioada interbelică şi de după război care să nu se fi oprit asupra operei sale: poate se compensa, astfel, nepăsarea cu care poetul şi-a privit propria creaţie, având doar foarte târziu revelaţia ratării şi a irosirii talentului. În monografia pe care i-a dedicat-o, Elena Zaharia Filipas reia analiza „dosarului”, încercând şi reuşind să releve dominantele universului liric al lui Vinea şi caracterele personalităţii sale artistice, ce nu se dezvăluie la prima vedere. Nu mai puţin interesantă este comparaţia dintre avangardişti şi Vinea, care se desparte de aceştia prin cerebralitatea neobişnuită pe care o implica în actul creator. Ampla lucrare consacrată literaturii române interbelice de Ovid S. Crohmălniceanu cuprinde şi un capitol despre avangarda istorică. Paginile de analiză a poeziei lui Ion Vinea şi a lui Gellu Naum sunt dintre cele mai pertinente. „Directorul Contimporanului are foarte devreme intuiţia unui limbaj poetic nou care se va constitui abia după consumarea a două decenii de experienţe avangardiste şi va fi sinteza lor. În privinţa aceasta, Vinea e comparabil cu Pierre Reverdy. Ca el, fiind preocupat de o autentică revoluţionare a expresiei poetice, nu pune mare preţ pe nonconformismele spectaculoase şi superficiale. La fel, deşi lasă o impresie falsă de moderaţie, îi vom descoperi iniţiativele cu efecte inovatoare profunde, în nu puţinele aspecte ale liricii contemporane. Vinea îşi forjează, acolo unde caută să valorifice experienţa avangardistă, un stil al său cu adevărat personal, aliaj original de sensibilitate delicată, inteligenţă ascuţită şi discreţie […]. Nonconformismul suprarealist funciar al poeziei lui Gellu Naum distinge versurile sale îndată de atâtea altele care au cultivat „umorul negru". Aici, o virulenţă autentică a spiritului stă permanent trează şi sclipeşte printre rânduri ca o buză ameninţătoare de brici. O ferocitate surâzătoare face parte din însăşi substanţa intimă a reflecţiei poetice. Se dovedeşte că nu violenţele verbale şi nici „îndrăznelile" asociative conferă textului caracterul său subversiv. Facultatea de a şoca şi scandaliza a poeziei lui Gellu Naum e lăuntrică şi lucrează printr-un atac permanent declanşat cu fiecare cuvânt împotriva inerţiilor gândirii. Radicalizarea actului poetic ajunge să fie împinsă atât de departe, încât exclude orice compromis şi, interzicând spiritelor acomodante să aibă măcar iluzia asimilării, le stârneşte automat o pornire ostilă. O lucrare interesantă prin amploarea proiectului (rămas parţial nerealizat) şi prin conjugarea unor perspective de obicei tratate distinct (cea istorico-literară şi cea poetică, semiotică) este „Istoria poeziei româneşti” de Mircea Scarlat. Capitolul despre avangarda istorică se construieşte în jurul examinării modului în care funcţionează convenţia literară, imposibil de evitat, oricâte declaraţii de independenţă ar fi făcut scriitorul avangardist. Dintr-o perspectivă asemănătoare, dar într-un discurs mai bine articulat în plan teoretic şi mai nuanţat în cel al comentariului de text, examinează Mihai Zamfir poemul în proză avangardist într-o lucrare de referinţă consacrată geniului. Trăsăturile stilistico-retorice pe care le decelează sunt caracteristice nu numai pentru poemul în proză, ci şi pentru întreaga producţie poetică suprarealistă, în virtutea indistincţii (mereu afirmată şi practicată în epocă) între genurile literare. Ampla antologie a literaturii avangardiste din România pe care i-o datorăm lui Marin Mincu beneficiază de un studiu introductiv ce oferă nenumărate teme de reflecţie; între acestea, ideea caracterului „preponderent afirmativ” al avangardismului românesc comparativ cu mişcări similare din alte ţări. Aşa s-ar explica şi dificultatea pe care cercetătorul fenomenului literar o întâmpină în a distinge între avangardă şi modernism, în sensul cel mai larg al termenului. Nici un alt istoric sau critic literar nu a întreprins atât de mult pentru înţelegerea şi recuperarea avangardismului românesc ca Ion Pop. Studiile sale de sinteză din 1969 şi 1986 au fost reluate în 1990 printr-o mai strânsă argumentare a însemnătăţii fenomenului avangardist, cu repercusiunile pe care acesta le-a avut la nivelul atitudinii existenţiale faţă de literatură, dar şi al scriiturii poetice. Atrag în special atenţia capitolele dedicate suprarealismului anilor ’40, veritabila replică la sentinţa de condamnare a mişcării pe care o rostiseră neîncetat criticii de prestigiu. 8. Vârstele avangardismului românesc La începutul secolului al XX-lea, literatura română părea definitiv decisă să se emancipeze de sub dominaţia trecutului imediat (semne ale acestei tendinţe le înregistrăm încă din articolul-program al lui Al. Macedonski „Poezia viitorului” –Literatorul, nr. 2, 1892). Cu cât ne îndepărtăm de primii ani ai secolului, cu atât se înmulţesc gesturile de afirmare a unei noi conştiinţe literare, diferită de cea a predecesorilor romantici şi, în primul rând, a marelui predecesor care fusese Eminescu. Mulţi dintre viitorii avangardişti ies de sub mantaua simbolismului, în marginea căruia compun poeme clorotice, elegiac-stilizate: S. Samyro, I. Vinea, dar şi Saşa Pană sau C. Nisipeanu. Cu toate acestea, încă din primii ani ai secolului se percep deformările aceloraşi motive simboliste, deformări care se vor multiplica în timp până la a face vechiul discurs poetic de nerecunoscut. Versurile lui I. Vinea publicate în Noua revistă română (1914) şi în Chemarea (1915) sau unele dintre poeziile scrise de Tzara în ajunul plecării din ţară (Verişoară, fată de pension, Vacanţă în provincie) vorbesc despre dezagregarea lentă, dar ireversibilă a unui discurs liric care mai constituia încă, în anii premergători primului război mondial, formula poetică curentă. Contopirea, până la un punct, a modernismului cu avangardismul este probată nu numai de activitatea literară a lui Vinea, ci şi de întreaga evoluţie a revistei Contimporanul (1922-1932), pe care o conduce şi care rămâne cea mai importantă tribună de afirmare a spiritului înnoitor în literatura românească interbelică. Avangardiştii au simţit ei înşişi nevoia să-şi inventeze o descendenţă: aşadar, dintre români, alături de Tristan Tzara şi Vinea (Saşa Pană îl va asocia în Manifestul său şi pe Arghezi), a fost adăugat Urmuz, incontestabil precursor al avangardiştilor, obiect de cult întreţinut pe toată durata mişcării, până în anii 40. Proza lui Urmuz reprezintă produsul unei conştiinţe hiperlucide şi tragice a crizei literaturii. Sunt generate, astfel, proze stranii, în care grotescul şi insolitul, tragicul şi comicul se amestecă în propoziţii imprevizibile. Ceea ce a caracterizat înainte de toate avangarda românească a fost disponibilitatea ei de a-şi asuma orice experienţă înnoitoare şi chiar riscantă, de a integra asemenea experienţe în spaţiul autohton al manifestărilor literare. Descifrăm în evoluţia avangardismului din România mai multe faze, „vârste poetice”. 8.1. Constructivismul – Contimporanul, 75 HP, Punct Contimporanul, revistă condusă de Ion Vinea, este cea mai longevivă dintre publicaţiile româneşti de avangardă ale perioadei interbelice: aproape 10 ani de existenţă(cu întreruperi semnificative) şi peste 100 de numere( uneori duble sau triple), faţă de cele 16 numere ale Punctului (1924-1925), 15 ale Integral-ului(1925-1928), cinci ale revistei Urmuz(ianuarie-iulie 1928) şi 50 ale revistei unu(1928-1932), fără a mai vorbi de numerele unice ale revistelor 75 HP şi Viaţa imediată(1933), de cele şase numere ale revistei adolescente Alge, cu suplimentele lor provocator-obscene, de eclectica Pinguinul(1937, 4 numere), de cele două numere din revista Liceu(1932) sau din militant-stângista Tânăra Generaţie(1935) Primul număr al revistei apare în iunie 1922, iar ultimul în ianuarie 1932. Revista îşi propune să promoveze un „dadaism constructiv” (Marcel Iancu). Orice intenţie de artisticitate a textului era anulată, de vreme ce acesta se constituia potrivit legilor capricioase ale hazardului. Recomandarea lui Tzara fusese următoarea: „Luaţi un ziar, luaţi o foarfecă, alegeţi un articol, tăiaţi pe urmă fiecare cuvânt, puneţi totul într-un sac, agitaţi-l”. Literatura, trecutul şi viitorul ei sunt supuse unei violente contestări, care îşi găseşte expresia verbală în tehnica extragerii la voia întâmplării a cuvintelor, în tehnica colajului ce destructurează orice alcătuire textuală dotată cu semnificaţie. Constructivismul a influenţat mai mult şi mai substanţial decât dadaismul poziţia teoretică şi scriitura poetică a celor de la Contimporanul. Dadaismul reprezenta o sfidare mult prea categorică a tradiţiei pentru o literatură tânără, ce abia intrase în rezonanţă cu spaţiul european. Conştiinţa exasperată a dadaistului că totul fusese spus, gândit şi trăit nu putea fi şi cea a scriitorului român. Contimporanul a pendulat permanent între modernism şi avangardism, înclinând către cel dintâi, evoluând spre un modernism eclectic. Celelalte două reviste ale acestei prime vârste a avangardismului românesc – 75 HP (număr unic, 1 octombrie 1924) şi Punct (15 noiembrie 1924 – 1 martie 1925) – vădesc o atitudine mult mai radicală şi mai limpede angajată în raport cu exigenţele constructivismului. Acesta apare ca singura soluţie care se impune, chiar dacă nu lipseau accentele dadaiste şi chiar futuriste. Atât pe plan european, cât şi pe plan românesc, constructivismul beneficia de o serie de elemente preluate de la dadaism (negarea ideii de literatură, a convenţiilor poetice de orice fel, a implicării subiectivităţii creatoare – doar hazardul era creator), dar şi de la futurism (dinamismul, energetismul debordant, adecvarea artei la stilul telegrafic, „de aparat Morse” al „secolului-sinteză”). Anularea oricărei pretenţii metafizice, caracterul antimimetic şi anticlasic reprezintă sugestii venite din zona influenţelor dadaismului şi ale futurismului. În această privinţă, sugestiile futuriste sunt constructive pentru avangardiştii noştri. Exigenţele dadaiste şi futuriste se fac simţite şi în manifestele avangardiştilor români sau în ceea ce ţinea loc de manifeste: Aviograma lui Ilarie Voronca, dar şi poezia publicată la 75 HP sau la Punct. Lirismul ca atare este izgonit din poezie cu un fel de brutalitate sportivă: locul lui este luat de descrierile seci, cu un lexic violent neologic (un eşantion „în notă critică” oferă I. Vinea în Vorbe goale), de succesiunile de cuvinte în care legăturile fireşti sunt aproape în întregime eliminate. 8.2. Integralismul – Integral, unu, Urmuz Revista Integral apare la 1 martie 1925 şi durează timp de cincisprezece numere, până la 1 aprilie 1928. Radicalismul celor de la 75 H.P. şi Punct este continuat aici în forme mai bine conturate teoretic, ceea ce face ca publicaţia să dobândească o altă pondere faţă de micile reviste anterioare. Notabil rămâne efortul ei de a-şi defini un loc distinct în peisajul literar al epocii, apărând, astfel, integralismul, care putea fi privit ca varianta autohtonă a constructivismului european, rezultată din asimilarea unor sugestii dadaiste şi futuriste. Există o voinţă de a ţine pasul cu mişcarea artistică europeană: atitudinea – programatică – este proclamată fără echivoc în manifestul primului număr (Ion Călugăru). Cele mai interesante sunt relaţiile pe care revista le întreţine cu noul curent al suprarealismului. La început, distanţa dintre critică fată de suprarealism este evidentă, mai ales în paginile teoretice ale lui Ilarie Voronca şi Şt. Roll. „Suprarealismul nu zdruncină”, el este în dezacord cu „ritmul vremii”. Chiar dacă practica creaţiei poetice se lasă mai lesne contaminată de suprarealism decât afirmaţiile cu caracter eseistic, opţiunile integraliştilor merg încă spre sinteza „dadaismului viril”, pulsând, în ritmul veacului, cu futurismul şi cu constructivismul, într-o variantă epurată de orice concesii supărătoare. Integral a reprezentat o etapă distinctă în încercările avangardiştilor români de a se distanţa de matca modernismului atotcuprinzător. S-a produs astfel o regândire a universului poetic, cu acordarea unui credit nelimitat lucidităţii, socotită superioară intuiţiei şi a sentimentului, cu respingerea reprezentărilor artistice care reproduceau „sintaxa” universului real. Una dintre revistele cele mai interesante şi mai rezistente în timpul avangardei româneşti a fost unu, apărută în aprilie 1928, la Dorohoi, prin grija lui Saşa Pană şi a prietenului său Moldov. Orientarea revistei, care avea să intre în literatură printr-un Manifest zgomotos şi agresiv niciodată pus în aplicare, oricum nu de semnatarul lui, viza avangarda literară în termenii cei mai generali. Din înşiruirea de nume care apar în manifestările avangardiste s-ar deduce caracterul cuprinzător, oarecum eclectic al revistei: Marinetti şi Tzara alături de Breton, Vinea, Brâncuşi, chiar Arghezi (poate singurul poet contemporan admis de avangardiştii români). Iniţial, revista şi-a propus publicarea unor scriitori consideraţi spirite tutelare – Urmuz şi Tzara. Apoi au apărut colaboratori ai revistei – Voronca, Roll, Bogza, Pană, Nisipeanu. Începutul receptării şi al acceptării suprarealismului, deja întrevăzut în paginile Integralului, se continuă şi se amplifică la unu. Saşa Pană va afirma ca mişcarea de la unu nu trebuie înţeleasă ca un curent, nici ca o şcoală literară, întrucât, „ca şi suprarealismul, reprezintă o stare de spirit” (nr. 39, octombrie 1931). Şi mai vizibilă este influenţa suprarealismului asupra poeziei scrise şi publicare la unu de Ilarie Voronca, C. Nisipeanu, chiar de St. Roll: ea evoluează în sensul cultivării lui Lautreamont, de Pierre Revredy. Cu cât elementele ce compuneau imaginea proveneau din registre mai îndepărtate, cu atât capacitatea acesteia de a elibera imaginaţia era mai mare. Visul, hazardul obiectiv, spontaneitatea actului creator, miraculosul care erupe în cotidian devin teme centrale în poezia de la unu. Pe linia unei iconoclastii generoase se înscrie şi revista scoasă de Geo Bogza la Câmpina şi intitulată Urmuz. Toate temele importante ale avangardei dadaiste, futuriste, constructiviste sau suprarealiste se întâlnesc în paginile revistei, unificate de necesitatea de a acorda existenţei, faptului trăit mai multă importanţă decât literaturii. La Bogza, aceste teme comune întregii perioade dobândesc accente patetice, chiar dramatice. 8.3 Suprarealismul Afirmat zgomotos prin lucrarea colectivă Critica mizeriei (1945) de Gellu Naum, Paul Păun şi Virgil Teodorescu, suprarealismul ultimului val cunoaşte o configuraţie distinctă în ansamblul mişcării avangardei româneşti. El se remarcă printr-o conştiinţă critică neobişnuit de ascuţită şi prin gustul pentru teoretic. Critica mizeriei pleacă de la constatarea că modernismul de orice nuanţă şi-a dovedit incapacitatea de a depăşi reflecţia asupra formei poetice. Prima cerinţă formulată de suprarealişti era „eliberarea expresiei umane de sub toate formele”. Pentru atingerea acestui scop, suprarealiştii au încercat să reconsidere principalele concepte şi teme ale suprarealismului ortodox. Scrierile suprarealiştilor români se constituie într-o încercare disperată de a salva curentul (şi o dată cu el avangardismul), încercare ce o repetă pe cea a lui Breton însuşi: testarea automatismului psihic pur, atotputernicia visului, hazardul obiectiv devin teme ale unei meditaţii patetice asupra condiţiei poeziei şi a făuritorului de poezie. O temă mereu prezentă în scrierile teoretice ale suprarealiştilor din această perioadă este respingerea literaturii, instituirea unei tensiuni, a unei opoziţii între literatură şi poezie. I s-a reproşat poeziei scrise de suprarealişti caracterul oarecum inform, nestructurat al textelor. Caracterul deschis, fragmentar al poeziei suprarealiste, veşnic „pe cale de a se face”, ar fi reflexul autenticităţii, al spontaneităţii; doar această aparentă nestructurare ar putea oferi acel „mod bulversant de cunoaştere” pe care îl visa Gellu Naum. Fiecare afluent al avangardismului românesc a lucrat la disoluţia textului. Dadaiştii, cu influenţă limitată pe teren românesc, visau texte create de hazardul pur, total libere de orice constrângere logică, sintactică sau semantică. Futuriştii, adepţii „cuvintelor în libertate”, impun stilul telegrafic, în care se aboleşte sintaxa, mai exact nucleul verbal al enunţului. Suprarealiştii par să conserve ceva din structura sintactică a unui text obişnuit, dar introduc principiul unui plurisemantism care devine imposibil de dominat. Relieful textului poetic tradiţional realizat în special prin figurile de stil este, în textul suprarealist, inexistent. Inovaţiile de formă aduse de avangardism se adaugă celor de conţinut şi mai cu seamă celor care vizează atitudinea eului creator faţă de universul pe care îl transfigurează în creaţia sa. Nu mai există poet-demiurg, concurent la statutul divinităţii. Acum există autori care percep lipsa de sens, de orientare a universului şi încearcă să se apere de aceasta în diferite moduri. Respingând literatura, valoarea estetică, avangardiştii şi-au semnat sentinţa de condamnare la nerecunoaştere şi uitare. Cu toate acestea, avangardismul a schimbat, la noi ca şi în alte părţi (Franţa, Rusia), chipul poeziei moderne, lărgind extraordinar aria de cercetare a „radarului” poetic, sporind conştiinţa lucidă a literaturii. *Avangardismul indecis: Zodiac Zodiac, revistă lunară ce apare în Bucureşti între 1930 – 1932, condusă de I. Peltz, este o publicaţie de orientare politică şi de adeziune estetică moderat avangardistă. Critica e reprezentată, printre alţii, de Lucian Boz, care scrie elogios despre Ion Vinea sau despre „Poezia lui Camil Baltazar”. Miron Grindea atacă pe Marinetti, şeful futuriştilor, ajuns academician. Eugen Lovinescu recenzează Poarta neagră de Tudor Arghezi şi Cenuşe sfântă de George Dumitrescu. La cronica măruntă sunt elogiaţi Brâncuşi, Arghezi(pentru Ioane de lemn), Contimporanul(pentru un citat din Roger Vitrac). Sunt publicate aforisme, badinaje de tipul: „Primăvara e o ecuaţie şi inteligenţa un viciu”, semnat Popescu. Zodiac rămâne în istoria revistelor interbelice ca o publicaţie de climat avangardist moderat. **Avangardismul ludic: Alge Aurel Baranga îşi intitulează revista de „artă modernă” pe care o conduce Alge, înţelegând prin acest simbol un „joc secund” şi în acelaşi timp un protest la adresa publicaţiilor cu nume grave(Gândirea, Universul literar). Caietul, apărut în un total de şase numere(fiecare tipărit pe o hârtie de altă culoare), este în mod direct o revistă avangardistă, de la manifestul iniţial la epilog, de la conţinut la formă. Chiar numerotarea caietelor se face în mod foarte insolit, printr-o mână cu un deget, două trei etc., ridicate, indicând numărul. Uneori, redacţia se pretează la jocuri teribiliste, ca acela organizat cu ocazia apariţiei numărului 4. Pe copertă se tipăreşte anunţul: Splendid colorat splendid ilustrat Colaboratorii cei mai fotogenici Creştem pitpalaci Şi nu apărem! Teribilismele abundă: poeme semnate cu degetul, cu amprentele cuiva, anunţuri spirituale de tipul: „Rugăm a nu se intra la redacţie cu vaporul, deoarece nu suntem marea sargaselor; suntem alge de-sine-stătătoare”. Un număr se deschide cu un moto ludic: „Tancuri multe se aştern/numai unul e etern/ Cel ce fuge din infern!” şi se închide cu un badinaj: „Un cerc este un mit al matematicii, un semicerc este un semit al matematicii”. Producţia „serioasă” a revistei e suprarealistă. Principalul poet este Gherasim Luca, aici, autor de versuri compuse aproape în dicteu, cu o logică foarte aproximativă, fără nimic deosebit în privinţa imaginilor realizate. Alge a fost o revistă de context avangardist şi nu o publicaţie de direcţie, ca unu sau Contimporanul: agitaţia modernistă ce se manifestă aici e mai mult un joc de artificii, iar producţiile publicate sunt minore; colaboratorii sunt la începutul carierei lor. Poezia din Alge rămâne o fază de frondă juvenilă. ***Un ultim fort avangardist: Meridian, Craiova Revista Meridian poate fi socotită un ultim fort avangardist românesc în care s-au manifestat colaboratori din întreaga ţară. Apărută în 38 de numere, din 1934 până în 1946, din iniţiativa şi pe cheltuiala a trei tineri entuziaşti (Tiberiu Iliescu, Ion Mihăescu şi Const. I. Manea), publicaţia craioveană prelua, într-un moment de mari confuzii ideologice şi estetice, ştafeta avangardismului prin colaborările lui Ştefan Roll, Victor Brauner, Saşa Pană, Gherasim Luca, D. Trost, Paul Păun, Geo Bogza, la care se adaugă, pe parcurs, mai tinerii Victor Valeriu Martinescu, Barbu Brezeanu, Virgil Teodorescu, Gellu Naum, Miron Radu Paraschivescu, Geo Dumitrescu etc. Despre ţelurile revistei, Tiberiu Iliescu afirma:„Meridian nici n-a fost măcar o revistă cu diferite compartimente şi cronici în tradiţie. El nu a publicat programe, nu a vizat actualitate, nu a avut dinamismul apariţiei regulate şi autoritatea estradelor. N-a fost şcoală, n-a fost subordonat niciunei experienţe literare de protipendadă, nu s-a bucurat niciodată de recunoaşterea oficialităţii[...].Polemica totuşi era continuă şi identitatea noastră se preciza în agresiuni, nemulţumiţi de convenţionalismul şi nulitatea formelor momentane de artă pe care diferite chivuţe şi diferiţi precupeţi literari le lansau somnifer ca să măgulească prostituţia colectivă” În 1937, Meridian era singura revistă în jurul căreia se refugiaseră avangardiştii după ce mai toate publicaţiile lor încetaseră să mai apară şi după ce diversele grupări moderniste se destrămaseră. „Contaminare benignă cu ideologia comunistă, precum şi înclinarea progresivă către problematica maselor muncitoreşti implicând şi cultura, apar evidente în articolele teoretice...” Deşi pornit la drum ca o ultimă aventură avangardistă, Meridian ajunge în final să-şi calce principiile. Cu o apariţie astrală-meteorică, după cum se exprima un recenzent al ei în Timpul, Meridian atrage totuşi atenţia în epocă prin dublul avangardism pe care l-a practicat. 9. Autori reprezentativi pentru avangardismul românesc 9.1. Geo Bogza (George Bogza) Geo Bogza s-a format ca poet într-un mediu avangardist. În 1928, când scotea revista Urmuz, el avea în faţă exemplul poeziei 75 HP, Contimporanul, Punct şi Integral– reviste angajate pe drumul creaţiei unui nou lirism şi mai ales pe cel al distrugerii vechii poezii. Ce gândea poetul la cei 20 de ani ai săi se poate vedea din articolul-program al noii publicaţii şi notele risipite în cele câteva numere: multe dintre rândurile scrise de el sunt ecouri ale unor manifeste anterioare, altele însă alcătuiesc schiţa unei viitoare personalităţi originale din literatura română. Bogza profesează acum un existenţialism sui-generis, aşezându-se cu orgoliul sub zodia marilor damnaţi, printre care îl menţionează la loc de cinste pe patronul revistei Urmuz. Va vorbi deci despre “marea şi absurda sinteză a Nimicului”, despre “afinităţile cu Nirvana” şi “robinetele frigului” deschise de acest premergător; simţind ameninţarea anchilozării, va proclama: “avem nevoie de mişcare, de cât mai multă mişcare”. Sentimentul unei tragice libertăţi se insinuează de pe acum în scrisul său: “ Gânduri otrăvite, blestemuri Fâlfâiri albe, zborurile moarte, Viaţă sleită, totuşi îndemnuri Cui înroşit, creieri în parte Ferestre deschise disperat orizontal, Se speră, se speră Glonţul pătruns în inimă de cal Iar ştreangul prosperă.” Se poate observa aici o psihologie tipic avangardistă: conştiinţa unui destin excepţional, prin capacitatea de a suferi, orgoliul unei astfel de predestinări, sentimentul ostracizării, de unde atitudinea stoică afişată cu o anume teatralitate. În fine, ideea fixă a avangardismului, eternul dezechilibru, acea nevoie acută de mişcare permiţând scuturarea de orice tipar constituit şi negaţia valorilor anterioare. Tânărul abia ieşit din adolescenţă dă soluţii radicale, deloc reverenţioase. „Ce e arta?Dreptul suprem al artistului de a-şi bate joc de orice”. Prin urmare e de dorit o grabnică îndepărtare de artă, cel puţin de modul în care a fost făcută până acum, în beneficiul trăirii propriu-zise : „A dormi cu ţigarea în gură şi creionul după ureche este o perfecţiune la care nu au ajuns decât oamenii de pe celelalte planete”. Dacă totuşi un asemenea act al abdicării se va produce, literatura rezultată trebuie să se aşeze neaprărat de-a curmezişul mişcării generale. Cu o experienţă poetică bogată, Geo Bogza va relua în anii colaborării la unu aceste idei abia enunţate, nuanţându-le şi punându-le accentele necesare. În esenţă, ideile sale vor gravita şi acum în jurul unei atitudini fundamentale: revolta. Poetul pare a avea mereu în minte definiţia dată poeziei de G. Ribemont Dessaignes, pe care o reia de altfel într-o notă din 1931: „viitorul poeziei este aşadar condiţionat de mai marea sau mai mica ei înverşunare împotriva oprimării”. Noţiunea de oprimare este înţeleasă însă într-o multiplicitate de sensuri, de la cel curent, de asuprire socială, până la înţelegerea sa ca acţiune negativă a chiar condiţiei umane care, prin limitările inerente, refuză atingerea absolutului. Va rezulta de aici sentimentul unui prizonierat continuu, inexorabil ca o predestinare; în celula lui cosmică, poetul va întreprinde cu o stăruinţă şi răbdare sisifice, acţiunea sortită eşecului de a se elibera. Fără a ajunge la un rezultat, el va avea totuşi satisfacţia de a fi verificat posibilitatea unei acţiuni împotriva destinului. „Exasperarea creatoare” despre care vorbeşte poetul nu e altceva decât această stare de nemulţumire continuă, atât de generalizată în zonele fiinţei, încât pare a-şi pierde până la sfârşit obiectul, găsindu-şi ca singur cadru adecvat, cosmosul: o „exasperare cosmică”. „Exasperarea noastră e o exasperare pură. O exasperare împotriva a tot ce există, o exasperare împotriva a tot ce nu există.O exasperare împotriva exasperării”. Există totuşi şi poezii sau părţi de poezie în care tânărul scriitor dezvăluie ceva din profilul său definitiv: un temperament nesupus, o rar intâlnită violenţă a expresiei. Urmând ideii că poezia trăieşte numai în măsura în care sfâşie ceva din afară, fiind un act temerar de sinceritate şi revoltă, el va întreprinde o campanie de blamare a lirismului dulceag şi de compromis, aşezându-se, mărturisit, în contrasens cu o anume literatură. Astfel de compuneri se situeză în imediata apropiere a oricărui manifest avangardist: „Să aprindem cauciuc candela speranţelor de mîini/ şi în vederea tropicelor viitoare/ te asigur că omul nu-i decât o murdărie/ deci/ ne vom iubi morbid întreaga noapte/ şi a doua zi vom exclama – Ce porcărie!”(25 noiembrie). Poetul începe de pe acum să-şi facă o obişnuinţă din a contrapune universului poetic acceptat un altul, îndeobşte interzis. În ciuda tuturor reticenţelor, el scrie o odă închinată unei prostituate, ca o sfidare a lumii şi a poeziei. Este aici un germene, poezia „Jurnalului de sex” si a „Poemului invectivă”, culegeri care spun destul de mult chiar prin titlurile lor despre nonconformismul tânărului poet. „Jurnalul” este cartea a unei senzualităţi dezlănţuite. El a pus, cum însuşi mărturiseşte „o bucată de carne în fiecare cuvânt” şi poate fi considerat suprarealist prin senzualitate. Ceea ce se poate reţine totuşi din aceste imagini tulburi este şi o febră subterană, o încercare de a depăşi limitele posibilului, de a atinge absolutul trăirii, chiar dacă deocamdată doar la nivelul senzaţiei: o nemulţumire şi o căutare care fuseseră şi ale lui Tudor Arghezi în faţa unui „altceva”, conţinut secret al aparenţelor carnale. Dar acesta nu este decât preludiul unui apocalips al carnalului care-şi va găsi expresia în „Poemul invectivă”, a doua carte a poetului (1930). Ascendenţa „Florilor de mucigai” e vizibilă peste tot în „Poemul invectivă”, care descrie o lume similară, apăsând însă pe notele groteşti, refuzându-i gingăşia. Lumea lui Bogza nu părăseşte vecinătatea infernului, ea purtând neşters stigmatul prăbuşirii. Două sunt elementele care primesc în creaţia poetică a lui Geo Bogza atributele permanenţei: revolta, ca stare de spirit generatoare a poeziei, şi acel plan primar, care vrea să însemne aderenţa totală la real şi, implicit, refuzul artei ca domeniu autonom. Universul bogzian se limpezeşte, apare în creaţia sa o poezie, alături de reportaj, mai echilibrată, deşi nu mai puţin străbătută de acea „înverşunare împotriva oprimării”. Realizarea notabilă a acestor ani este însă poemul mai întins „Cîntec de revoltă, dragoste şi moarte” publicat abia în anul 1945. Viziunea poetului este fundamental romantică. Ca orice cântăreţ din rasa celor damnaţi, el se aşează sub zodia stelei negre, care îi conduce visul şi exasperarea. 9.2. Saşa Pană Saşa Pană este, printre avangardiştii români, poetul unei singure direcţii literare, al primei etape suprarealiste. Întotdeauna, alături de numele său se va ivi cel al revistei unu, pe care a condus-o cu o rară abnegaţie, reuşind să-i asigure, de-a lungul celor 5 ani de existenţă, un ritm de apariţie exemplar, caz de excepţie în ambianţa de efemeride publicistice a epocii. Dar într-o vreme în care avangarda călca „peste leşuri de şcoli şi inşi”, făcând totul pentru a nu fi reunoscută şi acceptată, temându-se ca de moarte de o eventuală aşezare a ei în rândul „contribuţiilor” la o istorie literară, poetul tăia din reviste referinţele critice la adresa mişcării, alcătuia colecţii şi ediţii, nota fiecare eveniment în curate caiete numerotate, în aşteptarea unui antet: se pregătea tocmai pentru acel moment final, al echilibrului. Lângă un Geo Bogza, băieţandrul revoltat împotriva tuturor, lângă vitalitatea neastâmpărată a lui Ştefan Roll sau avânturile şi căderile anxioase ale lui Ilarie Voronca, Saşa Pană era, desigur, spiritul cel mai rezervat, actorul fugind din când în când de pe scenă, ca să se amuze privind jocul celorlalţi protagonişti. Scrisul său se revendică suprarealismului, comentat pe larg de eseistul din paginile revistei sau ale volumului „Sadismul adevărului”. Se va vedea însă că acest suprarealism e departe de frenezia altor confraţi, reţinându-se din el doar starea de semitrezie, reveria. Cartea de debut – „Războiul unui muritor”(1925) – nu anunţa nicidecum pe sfărâmătorul de idoli, ci descoperea, sub masca tristeţilor bacoviene, un sentimental predispus la melancolice visări. Numai peste trei ani de la debut, în primul număr al revistei unu, Saşa Pană semna acel Manifest secţionat de urale şi huiduieli, începând cu lozinca lui Ilarie Voronca din 75 HP – „Cetitor deparazitează-ţi creierul!” – care fixa atitudinea negativă faţă de tradiţia acceptată. Se sugera în schimb continuarea mişcării de avangardă: arta era aşezată din nou lângă „ritm viteză neprevăzut granit”, ca pe vremea constructivismului. Deşi beneficiază de aportul unei remarcabile imaginaţii plastice, caracteristică şi celorlalţi poeţi de avangardă, comentariile şi definiţiile sale sunt totuşi mai puţin patetice, mai puţin violente. Nu vom găsi în ele decât puţin din sfâşierile lui Ilarie Voronca, din exasperarea lui Bogza sau agresivitatea lui Roll. Dintre toţi membrii grupării unu, el e singurul care studiază mişcarea după ce a trăit-o. Ceilalţi, chiar când fac critică, scriu mai mult poeme. Definiţia poemului este dată de Saşa Pană pornind de la jaloanele fixate de André Breton. Dacă idealul de atins reprezintă împăcarea visului cu realitatea în sinteza suprareală, poezia va trebui să fie şi ea un „vis trăit”. Acesta apreciază poemul în funcţie de cantitatea de inefabil conţinut, dar mai ales cultivă visul , „halucinaţia binefăcătoare”, singura garanţie a unităţii fiinţei cu cosmosul: „Numai în cupa nesfârşită a visului încape TOTUL”— şi singura adevărată realitate. Vorbind despre vis, poetul părăseşte tonul neutru, devenind aproape patetic: „Vis – singura REALITATE – pe care nimeni nu ne-o poate fura” În realitate, poemele lui Saşa Pană sunt mult mai puţin explozive decât pare a o preconiza manifestul. Mai degrabă „polenul unei halucinaţii binefăcătoare” se cerne aici în fiecare imagine, acoperind, cum însuşi o spune, „energia incendiului reţinut în cuvinte”. Nu e lipsit de semnificaţie faptul că primele culegeri din creaţia avangardistă a lui Saşa Pană sunt poeme în proză. „Diagrame”, „Echinox arbitrar” şi „Viaţa romanţată a lui Dumnezeu” fac parte din familia mai mare a reportajului suprarealist, de un suprarealism încă echilibrat, în care automatismul nu-şi spune ultimul cuvânt, lăsând loc suficient considerării lucide a realului. Formula acestor poeme în proză („prozopoeme”, cum le numeşte Saşa Pană) este aceeaşi cu a lui André Breton din „Le poisson soluble” sau „Nadja”, mai ales din ultima în care starea de semitrezie se combină cu transcrierea faptului autentic, trăit. Poetul e mereu stăpânit de teama de acea „hirurgie estetică a adevărului prea îndrăzneţ, prea dur”, corectându-l cu „sulimanuri”, de acel „monument corect”, care ar fi o „furtună împietrită”. Sentimentul acesta e general în mişcarea de avangardă şi el exprimă de fapt neîncrederea în literatură, simţită ca intermediar atunci când poezia trăită ar trebui exprimată direct, în chiar clipa genezei ei. „Cuvîntul talisman” este însă cartea unui poet al reveriei liniştite, fără mari consecinţe sufleteşti, un contemplator al formelor aeriene, transparente, care mor atât de repede cum s-au născut: „ Trece fantoma principesei otrăvite cu oleandru Principesa a murit de parfum Principesa e ca un măr domnesc Parfumul era un hamac pentru somnul ei.” (Cristal) Se poate spune că o mare parte a creaţiei lui Saşa Pană e un reflex al tristeţii de a nu fi un suprarealist complet. Prizonier de multe ori al zefirilor, ghirlandelor, romaniţelor, zarzărilor şi porumbeilor, poetul se vede ameninţat lângă „culcuşul furtunii domesticite” şi cheamă naufragiile şi insomniile salvatoare, lacrima care să facă transparente zilele veştede. Gestul final e de renunţare, căci „aşa se întâmplă”. „Camarazii mei căliţi de anii experienţelor Amnar şlefuit Şi-au vrut cuvântul colţuroasă faptă de piatră Să crească mare cât o zi de duminică Dar fără plictisul vitrinelor oarbe Şi mădularele sprintene Rămâne acest album de fotografii ruginite Cu muşchetari decoloraţi” („Aşa se întâmplă” în „Iarba fiarelor”) 1. . Gellu Naum Chestiunea pe care suprarealiştii postbelici o aşezau pe primul plan al preocupărilor lor era depăşirea „formalului” şi a „poeticului” (adică a experienţelor strict literare), pentru a se ajunge la o extindere a cercetărilor în straturile mai adânci ale existenţei umane. Sau , cum se scrie în manifestul „Critica mizeriei”, caracteristica adevăratului suprarealism ar fi „PERMANENTUL EFORT PENTRU ELIBERAREA EXPRESIEI UMANE SUB TOATE FORMELE EI, eliberare care nu poate fi concepută în afara eliberării totale a omului” Gellu Naum încearcă şi el o asemenea experienţă a libertăţii totale, îndreptându-şi atenţia spre punctele nodale ale cercetării suprarealiste. Soluţiile preconizate sunt cam aceleaşi cu ale lui Gherasim Luca, doar cu deosebirea că expresia lor e mai moderată. Ceea ce-l preocupă în mod special este ieşirea din graniţele restrictive ale poeziei privite exclusiv ca literatură. Stăpânit de „Chinuitorul sentiment că n-am făcut decât poezie, că n-am găsit decât ceea ce se cheamă frumos, că n-am rezolvat decât o problemă poetică”, el respinge literatura ca unilateral, iar despre calitatea de poet adaugă: „n-am nicio încredere în această calitate comună”. Poezia trebuie să întreacă literatura pentru a deveni „viziune”, iar poetul trebuie să se transforme într-un vizionar. „Drumeţul incendiar”, culegerea de debut din 1936, e în linia unei imagistici suprarealiste de o oarecare îndrăzneală dar fără note particulare. Titlul ei dă însă imaginea-nucleu a poeziei lui Gellu Naum, în care motivul călătoriei fantastice va reveni mereu de acum înainte. Postura de drumeţ, călător, explorator se potriveşte majorităţii poeţilor suprarealişti, căci însăşi definiţia poeziei este dată de ei în funcţie de aceeaşi „rapiditate a succesiunii”. Spectator, „drumeţul” este şi „agent” al miracolului – „incendiar” – dinamizând peisajul prin care trece, imprimându-i frenezia propriilor impulsuri interioare. Din „Castelul orbilor”, ultima culegere suprarealistă a poetului se pot reţine iarăşi unele fragmente ce sunt, ca aproape toate prozele de acest gen, mai mult ilustraţii ale dezbaterilor teoretice legate de „spaţiul nocturn” şi obiectul suprarealist. Aportul particular al lui Gellu Naum în cadrul suprarealismului românesc rămâne însă încercarea de a crea, în câteva poeme, o comedie a oniricului. Ca să ajungă la rezultate în multe privinţe remarcabile, nu i-a lipsit decât constrângerea care să dea întregii construcţii a hulitului, dar necesarul echilibru. „Drumeţul incendiar îşi ascute luminile ochilor în caiete cu statistici El îşi aranjează coafura în ceasornice (...) îşi lasă câte o măsea infectată la fiecare geam cu firme cu grădini mici se-ncruntă în faţa ciorapilor de mătase vegetală pipăie cu degete de cunoscător paharele pline ale somnului...” („Drumeţul incendiar”) 1. . Virgil Teodorescu Este suficient să deschizi prima carte de poeme suprarealiste a lui Virgil Teodorescu, „Blănurile oceanelor” (1945) la primele pagini, pentru a remarca nota ei programatic-avangardistă. Spaţiul tipografic este împânzit, drept motto, de mai multe citate din poeţii ce trec în general drept precursori ai mişcării, de la Novalis la Eluard, menite să traseze direcţiile mari ale poeziei. Poezia-prefaţă a volumului „Munţii din vise” aşează, în forma versului, un program rostit în numele revoltei şi luptei omului pentru libertate, eliberare care e şi a „dorinţelor tumultoase” şi al creării acelei „frumuseţi convulsive”, preconizată de André Breton: „Urăsc...poetizarea naturii, poetizarea acestui cataclism liniştit”; „Nu urăsc...iminentul pericol ascuns în lucrurile cele mai familiare”. Nu-i lipsea lui Virgil Teodorescu nici unul din elementele esenţiale ale doctrinei suprarealiste, prezente în orice manifest. Tentaţia hotărâtoare era a realizării unei poezii ca experienţă integrală a spiritului, ca mod existenţial, a situării pe ultima treaptă a genezelor; acest fapt ar fi presupus abandonul total în voia oniricului şi deci a automatismului psihic, reflectate în poezii prin scrierea automată şi – caracteristică prezentă la mai toţi poeţii avangardişti – încercarea de compoziţie a unui autoportret spectaculos, care să traducă un anume comportament poetic, corespunzător acestei experienţe. Dar spre deosebire de un Gellu Naum cu poezia lui de un onirism energic sau de atitudinea retorică şi teatrală a lui Gherasim Luca, poetul „Blănurilor oceanelor” aduce o viziune mai echilibrată, mai liniştită, de spectator ce mai degrabă contemplă anumite forme şi evenimente stranii, decât de participant activ la o revoluţie interioară. O oarecare distanţă se întinde mereu între poet şi obiectl investit cu o aură de vis, multe dintre poeme trădează faptul că esenţialul punct de reper rămâne totuşi realul. Nu există decât rareori la Virgil Teodorescu acea identificare cu obiectul, specific suprarealistă, care să permită, după ce procesul automatismului a fost declanşat, dezvoltarea lui liberă în forme permanent delirante, transformându-l pe poet într-un simplu „loc de trecere” al nebuloaselor onirice. Nu lipsesc nici apariţiile de coşmar, imaginile terifiante, „peisajul primejdios” sau „fantomele asasine” ce-şi „pregătesc pumnalele/ Prin coridoarele lungi lungi ale somnului”. Un poem din „Butelia de Leyda”(„Norii gâtului”) pune în valoare elemente obişnuite în recuzita suprarealistă: într-un incert cadru marin, pe „câmpiile haotice de sare”, iubita rătăceşte, îmbrăcată în „toaleta eternului somn” ca să întâlnească un „al treilea sinucigaş/ cu inima mâncată de şoareci/ cu părul smuls de unghiile sumbre/ cu gura plină de lăstuni aprinşi”. Ca şi la Gherasim Luca ele sunt valori plastice, de apreciat ca „obiecte suprarealiste”, provocând surpriza apropierilor fortuite. Încă licean, poetul semnase cu numele fantezist Cocoi Taalat în revista Liceu (1932) poeme goale de sens al căror geniu tutelar trebuie să fi fost Urmuz. I-a rămas de atunci până în epoca suprarealistă, înclinaţia spre ironie, regăsibilă de pildă în poemul „Numele tău de Jasmin”: „Numele tău de Jasmin e teatrul preferat al apariţiilor/ cu lemnul lui bogat sculptat şi înnegrit de timp.../ numele tău se culcă într-o imensă mlaştină după ce îşi concediază valetul/ dar mania de a aduna timbre poştale/ îl împiedică să închidă ochii.” Poetul trebuia să creadă, în cele din urmă, tot căutând inefabilul, în acea limbă misterioasă, în care era şi joc şi poezie, - „limbă leopardă”, echivalentă cu mitul bretonian al „marilor transparenţi”, simbolizând eterna disponibilitate în faţa misterului. 10. Cum citim poezia suprarealistă Întâlnirea cu poezia suprarealistă îl poate pune pe un prezumtiv cititor – chiar antrenat în lectura unor texte de poezie postsimbolistă – în faţa unei probleme aparent insolubile: în primul moment, poezia suprarealistă rezistă la lectură, ea nu se lasă descifrată potrivit canoanelor ştiute. Sunt perceptibile în această zonă a poeziei romaneşti moderne modificări importante în maniera de a scrie ( versul liber, distorsionarea sau chiar renunţarea la formele prozodice tradiţionale, lărgirea spectaculoasă a posibilităţilor de exploatare analogică) şi în alcătuirea universului poetic, modificări a căror cunoaştere micşorează şocul întâlnirii cu poezia suprarealistă. La aceasta se adaugă şi iniţiativele de radicalizare a experimentului poetic, care sunt datorate primului val avangardist: distanţa polemică faţă de tradiţia culturală, destructurarea semantică şi sintactică a textului, caracterul lui antimimetic etc. Poezia suprarealistă împărtăşeşte toate aceste inovaţii cu poezia aflată sub semnul futurismului, al constructivismului sau al dadaismului. Totuşi, chiar avizat şi cunoscător al unor asemenea distorsiuni al canonului poetic consacrat, prezumtivul cititor riscă să rămână în faţa unor uşi închise, dincolo de care, în cel mai fericit caz, doar intuieşte că s-ar afla ceva. Ceea ce propune poezia suprarealistă reprezintă un cu totul alt tip de discurs poetic. În locul semnificaţiilor care se organizează în jurul unui centru, cititorul observă multiplicarea nucleelor semantice, ceea ce atrage inevitabil după sine dispersarea percepţiei şi, în primul moment, imposibilitatea de a construi un traseu bine direcţionat al lecturii: acum, traseul este în permanenţă întrerupt, iar cititorul se vede obligat să refacă în permanenţă configuraţia semnificaţiilor. Pulverizarea nucleului semantic dominant este cauza care generează sentimentul imposibilităţii de a cuprinde într-o singură mişcare înţelesurile unei poezii suprarealiste. Această trăsătură – poate chiar cea mai importantă, pentru că lectura unui text presupune o suită de operaţii şi decizii legate de reconstruirea ansamblului de semnificaţii – se asociază cu o alta, chiar mai evidentă – caracterul fragmentar. Prin aceasta, poezia suprarealistă se integrează ansamblului de practici literare inaugurate de prima avangardă, dar, spre deosebire de variantele ei (futurism, constructivism, dadaism, integralism), în suprarealism caracterul fragmentar dobândeşte o justificare teoretică. Izbitoare este şi absenţa progresiei. Deşi retoria se insinuează perfid chiar în miezul lirismului, poeţii suprarealişti au nutrit ambiţia şi mai ales iluzia de a nu se lăsa în niciun fel conduşi de luminile înşelătoare ale raţiunii, care nu ar fi făcut decât să falsifice autenticitatea unei trăiri. Se poate observa că, in ciuda lipsei de progresie, textul poetic suprarealist nu este totuşi lipsit de mişcare, numai că această mişcare nu este centripetă (cazul poeziei tradiţionale şi chiar moderniste), ci centrifugă (cel puţin la suprafaţa textului). Iată începutul poeziei „Canalul stins” (Virgil Teodorescu):„Păstrez coama nopţilor umedă de umbletul tău/străbătând camerele care ne despart ca o câmpie inundată/ păstrez nodul delicat în care sugrumi zilele/ atunci când ele sunt gata să apară/ şi cadavrele lor neterminate le păstrez/ în sicrie de sticlă/ umerii tăi care încep în vârful degetelor/ se întind pe voci/ îmi zdrobesc oasele/ mă conduc spre aceste sicrie de sticlă/ şi rămân la calul meu/ ca nişte canapele de frunze/ pâlpâie în sângele meu ca un arc întins/ se clatină încet ca o ghilotină.” Citite în literalitatea lor, versurile par să trimită fiecare la o altă realitate: ele îl şochează pe cititor, în primul rând prin incongruenţa afişată. Din aceasta provine impresia de indeterminare, ca şi cum mărturisirea lirică a poetului ar fi putut evolua în orice direcţie. Lectura unei poezii suprarealiste susţine impresia că textul poate fi prelungit la infinit, pentru că, dacă el are un început, nu pare să aibă şi un sfârşit impus de o logică a organizării interne care, de fapt, nici nu există (cel puţin în premisele teoretice ale suprarealismului). Această aglomerare a semnificaţiilor, marcată de între determinare şi deschidere, conferă poeziei suprarealiste un caracter aglutinant: textul nu cunoaşte o ierarhizare internă perceptibilă a părţilor lui componente, ci toate părţile par a fi aşezate pe aceeaşi treaptă, par a avea o importanţă egală in alcătuirea ansamblului. Înaintarea textului prin adiţionare, cât şi deschiderea generează caracterul fragmentar şi, în ultimă instanţă, dinamica acestui tip de poezie. Dacă un text de poezie tradiţională sau chiar modernistă creează la lectură impresia de finitudine, deşi manifestă o vădită progresie şi o direcţie în organizarea înţelesurilor lui, poezia realistă pare că se identifică cu momentul rostirii ei. Distanţa între momentul creaţiei şi momentul scrierii tinde către zero. Acesta era, de altfel, şi sensul în care André Breton înţelesese să folosească dicteul automat; poezia adevărată avea să fie acea poezie-eveniment în care să se contopească momentul genezei cu momentul rostirii ei. Încă de la începuturi, suprarealismul a adoptat, prin teoreticianul său, André Breton, afirmaţia cu aer de profeţie a lui Lautréamont potrivit căreia literatura va putea fi făcută de către toţi. Afirmaţia trebuie citită în sensul că oricine va avea libertatea de a face poezie, aşa cum respiră sau se mişcă: acesta pentru că poezia nu mai trebuia înţeleasă ca un privilegiu al celor aleşi, ci ca o forţă în stare să aducă la suprafaţa limbajului semnalele misterioase ale subconştientului. Despărţind poezia de literatură, suprarealiştii instituie abolirea dimensiunii estetice a scrisului lor: nu realizarea artistică îi interesa, ci capacitatea fluxului liric de a transcrie o practică a vieţii, un mod anume de a percepe şi a traversa existenţa. O asemenea aspiraţie nu a fost niciodată dusă până la capăt. Poetul suprarealist nu a putut renunţa cu totul la vocea proprie, la individualitatea lui creatoare, după cum nu s-a putut sustrage nici fatalităţii de a scrie literatură. Caracterul cvasianonim al poeziei suprarealiste contrastează, aşadar, cu caracterul personalist al poezie romantice, simboliste sau moderniste. Acesta derivă şi dintr-un alt percept teoretic, care îşi află ecoul în spaţiul românesc. André Breton oferă el însuşi „reţeta”, în primul manifest: „ Aduceţi-vă cu ce scrie, după ce v-aţi aşezat într-un loc cât mai prielnic concentrării spiritului dumneavoastră asupra lui însuşi. Puneţi-vă în starea cea mai pasivă sau receptivă de care veţi fi în stare. Faceţi abstracţie de geniul, de talentele dumneavoastră,şi de cele ale tuturor ceilalţi. Spuneţi-vă că literatura este unul dintre cele mai triste drumuri, care nu duc nicăieri. Scrieţi repede, fără idei preconcepute, destul de repede ca să nu reţineţi şi să nu fiţi tentat să vă recitiţi. Prima frază va veni de la sine, într-atât e de adevărat că la fiecare secundă va veni câte o frază străină de gândirea noastră conştientă, care nu cere decât să se exteriorizeze.” În aceste condiţii se obţine, în primul rând totala pasivitate a subiectului. Această particularitate explică în mare măsură caracterul de incantaţie absconsă pe care îl au cele mai multe texte suprarealiste: este ca şi cum poemul s-ar sorti singur, în afara voinţei celui care îl spune. El poate doar transmite şi este, pe durata cât scrie, receptaculul în care se contopesc semnalele trimise din străfundurile fiinţei şi din universul cel mare. De asemenea, este pus în valoare raportul dintre poezie şi realitate. Momentul suprarealist materializează o criză a reprezentării (particularitate care îl apropie de celelalte forme ale avangardei), dar şi proiectul utopic de a depăşi reprezentarea, rămână, totuşi pe tărâmul poeziei. Iată, de pildă, „Respiraţie” (Saşa Pană): „Oval iubit ca o melodie/ Obsesie încuiată cu lacăt secret o dată cu lumina/ Şi cifrul uitat în sângele mistuit/ Visteria vieţii măcinată în gresia tic-tacului/ Ferestrele ofilite par pleoape obosite/ Încolo fiecare pas demonstrează lestul depărtării/ Şoselele timpului se aşteaptă la răspântii/ Leneveală de plumb/ Poveste fără stele/ Mângâi noaptea cu palmele pline/ Cu ochii închişi/ Cu ochii revărsaţi în mine ca un reflux”. Se regăseşte în aceste versuri ceva din configuraţia retorică a poeziei preavangardiste: mai întâi comparaţiile. Orice tratat de retorică încadrează comparaţia între figurile de gândire: aceasta presupune un comparat, un comparant şi un fundament al comparaţiei. Poezia lui Saşa pană se deschide şi se închide printr-o comparaţie, dar se observă că niciuna dintre cele două nu răspunde definiţiei , care implică în primul rând ideea de operaţie intelectuală ce întemeiază figura. Versul iniţial, „Oval iubit ca o melodie” introduce o ambiguitate – trăsătura semantică „iubit” este periferică atât în raport cu „ovalul” (feţei), cât şi cu „melodia”. Situaţia este printre cele mai comune în poezia suprarealistă: „ pentru că piciorul femeii e o trompetă/ din care curg sunetele ca nişte panglici verzi” ( Gellu Naum, „Vasco de gama” ); „Poeţii de azi, poeţii cu degetele tremurătoare ca nişte plopi şi scurte ca nişte gloanţe” ( Gherasim Luca, „Tragedii cari trebuie să se întâmple”) . Nerelevanţa, caracterul aleatoriu chiar, care particularizează elementul verbal mediator între comparat şi comparant, constituie una dintre principalele căi de ruinare a mimeticului în discursul poetic suprarealist. Se observă astfel o altă propunere de reprezentare a universului, ordonat de această dată nu de eforturile gândirii raţionale, ci de impulsurile venite la suprafaţa textului dinspre zonele obscure ale subiectivităţii necenzurate. Se poate afirma că cititorul se află în prezenţa unor conglomerate de cuvinte, în care elementului de relaţionare (aici prepoziţia „ca”) i de neagă posibilitatea de a servi drept operator într-o presupusă operaţie de comparare. Între primul şi ultimul vers, poezia lui Saşa Pană se alcătuieşte dintr-o aglomerare de metafore, cu grade diferite de încifrare: metafore care concretizează abstracţiuni („şoselele timpului”), metafore încastrate în structura altor metafore explicite („Ferestre ofilite par pleoape obosite”), personificări („Şoselele timpului se aşteaptă la răspântii”), sau versuri în întregime metaforice („Visteria vieţii măcinată în gresia tic-tacului”). Caracterul punctual al poeziei tradiţionaliste este pierdut. Există în poezia suprarealistă o continuă travestire a sensurilor, căreia i se adaugă condensarea acestuia. Sub acest aspect, lectura poeziei suprarealiste se apropie de „lectura” viselor, iar o asemenea cale de acces pare plauzibilă cu atât mai mult, cu cât se ştie că oniricul a fost socotit de teoreticienii curentului drept un registru privilegiat de manifestare a suprarealităţii, adică a adevăratei realităţi a fiinţei, faţă de care realitatea diurnă nu reprezintă decât o replică palidă şi distorsionată. Trebuie amintit şi un alt aspect cu deosebire izbitor pentru poezia suprarealistă. De pildă, la lectura poemului „Vasco de Gama”, al lui Gellu Naum, prima şi cea mai puternică impresie este aceea de incongruenţă, de violentare a cunoaşterii comune, care se găseşte sedimentată, prin tradiţie lingvistică, în sensurile cuvintelor din vocabular şi în (in)compatibilităţile semantice de cuvinte. Iată un fragment ilustrativ în acest sens: „dar robinetele sunt nişte insecte/ ele au aripi de celofan ca nişte ace/ şi de aceste aripi se prind oamenii/ oamenii care trec halucinaţi pe sub arbori/ oameni care îşi deschid venele/ ca să scoată cadouri utile/ oameni care îşi storc creierii/ şi firul lung îl întind ca pe un intestin/ prin care fosforul patinează/ oameni care îşi uită palmele pe garduri/ şi palmele se împerechează în aer/ fac superbe volute împiedicându-se de sârme/ rămânând prinse de stele şi alunecând/ cu o ameţitoare iuţeală spre torente”. În faţa unui astfel de text, cititorul este silit să ia o decizie: fie să rămână în afara lui, socotindu-l ilogic, un delir verbal, fie să „treacă Rubiconul”, adică să păşească în lumea textului, să accepte coordonatele pe care acesta i le propune. Se face astfel trimitere la un principiu constitutiv al suprarealismului: necesitatea de a citi textul poetic în litera lui. Acceptând un asemenea principiu, comparaţiile şi metaforele incongruente, care contrazic ceea ce se ştia despre fiinţă şi despre universul înconjurător, îşi pot găsi locul firesc în lumea pe care poetul o construieşte din cuvinte. Acesta este, de altfel, şi sensul replicii lui André Breton, replică dată celor care vor fi încercat să „traducă” imaginile somptuoase ale poemului „Saint-Poul Roux”: „<Mamelă de cristal> vrea să spună: o carafă [...] Nu, domnule [...] nu vrea să spună. Ceea ce Saint-Paul Roux a vrut să spună, fiţi siguri că a spus-o>”. Cititorul este obligat să accepte că în constituirea imaginii suprarealiste intră mecanismele asocierii prin contiguitate, ale halucinaţiei, ale metamorfozei abstractului în concret, ale inanimatului în animat sau invers, ale paradoxului sau ale nonsensului ca procedee autentic poetice, căci imaginea „prezintă gradul de arbitrar cel mai ridicat”(Breton). Doar atunci când cei doi poli îndepărtaţi ai imaginii sunt alăturaţi de intuiţia poetului se produce „scânteia”. În cazul textului suprarealist, relaţia analogică nu este doar zdruncinată, ci, adesea, cu totul eludată: ea nu mai funcţionează termen cu termen şi, de aceea, concepte ca „metaforă” sau „comparaţie” nu mai sunt operatorii în analiză. Dacă Gellu Naum decide că „robinetele sunt nişte insecte” , cititor nu poate decât să ia identificarea „robinete-insecte” sub beneficiu de inventar şi să urmărească chipurile sub care se înfăţişează această nebănuită metamorfoză : inanimat concret animat nevertebrat. Asemenea scheme de transpoziţie a unei lumi în altă lume susţin eşafodajul textului suprarealist , pentru că fiecare schemă presupune aglomerarea altor cuvinte prin atracţie metonimică sau sinecdotică (relaţii de contiguitate), prin asemănări între formele sonore, prin relaţii de contrast, adesea inclasabile. Relaţia cititorului cu suprarealismul deschide calea spre alte posibile întrebări. Dacă o asemenea poezie se constituie ca o suită liberă de imagini în care, cel mai adesea, graniţele dintre registrul limbajului propriu şi cel figurat se tulbură, ba chiar pot dispărea cu totul, dacă ea se înfăţişează ca un discurs halucinatoriu, cum se poate delimita adevărata poezie de contrafaceri sau de delirul verbal care se oferă pe sine, într-un gest de inconştienţă sau impostură, drept poezie? Cum se poate delimita valoarea de nonvaloare? Explicaţia stă în faptul că suprarealismul a vrut să convertească o trăire autentică intr-o experienţă a poeziei. Coerenţa textului trebuie căutată în starea afectivă, psihică, ce adună în configuraţii vag trasate cuvintele textului. Recitit sub acest unghi, începutul poeziei „Canal stins” (Virgil Teodorescu) nu mai pare incongruent, pentru că suita imaginilor este convergentă: fiecare vers se dezvoltă într-o imagine al cărei unic suport şi impuls este obsesia unei iubiri ce se refuză comunicării. Această realitate emoţională profundă, pentru care imaginile sunt doar urmele ei vizibile în text, conferă poeziei lui Virgil Teodorescu autenticitate şi forţă expresivă. Odată descifrat sensul imaginilor, cititorul are libertatea de a le explora cum crede de cuviinţă. Libertatea sa se poate converti în act de înţelegere şi empatie, iar bucuria poeziei pe care suprarealiştii voiau să o dăruiască îi va sta întreagă înainte. 11. Concluzie Care a fost contribuţia avangardei în literatura română? Apărută ca reacţie împotriva sistemelor de expresie depăşite, împotriva structurilor stilistice tradiţionale – dar, de fapt, mai ales împotriva conţinuturilor pe care le presupuneau aceste structuri – avangarda literară de la noi, cum s-a întâmplat şi în alte părţi, n-a izbutit prin propriile ei forţe interne să treacă de faza negaţiei şi să instaureze într-adevăr acele noi mijloace expresive în numele cărora lupta. Fără să joace, în ansamblul literaturii române, un rol de amploarea celui deţinut de mişcările din alte ţări, avangarda noastră literară nu este însă lipsită de unele merite istorice însemnate. Ea a contribuit în chip substanţial la lărgirea conştiinţei literare, la diferenţierea receptivităţii estetice; a pregătit terenul atât pentru apariţia, cât şi pentru înţelegerea unor noi forme artistice. Lărgind conştiinţa estetică, avangarda în literatura română se autorenega fără să-şi dea seama, şi, deschizând un câmp larg căutărilor creatoare, într-un climat curăţat de prejudecăţi filistine şi de mistificări, ea se făcea imposibilă pe ea însăşi. În fond, pe întregul ei parcurs istoric, avangarda a fost prizoniera unor ireductibile contradicţii interioare: căci ea voia să ditrugă literatura prin literatuă. „O puşcă încărcată cu zgomot pur” a spus o dată F. Brunea-Fox despre dadaism: definiţia se poate extinde la întreaga avangardă literară. Ieşită dintr-o disperare lucidă şi mai ales dintr-o exasperare (pe care atât de elocvent o caracteriza Geo Bogza), dintr-o exasperare atât de completă încât se întoarce împotriva ei însăşi, avangarda poate fi considerată ca forma cea mai gravă pe care a luat-o, în epoca modernă, criza conştiinţei literare şi criza funcţiei expresive a limbajului. Mitul de origine romantică al extresiei s-a prăbuşit; dar necesitatea prea umană a creaţiei n-a putut fi înfrântă şi literatura a renăscut din propria-i cenuşă, cum pasărea Pheonix, dobndind poate o conştiinţă mai clară decât oricând, a literarităţii ei şi, prin aceasta, o ouă încredere în forţa şi în destinul ei estetic. 12. Anexă- texte promotoare ale avangardismului românesc ION VINEA Manifest activist către tinerime - fragment - „Jos arta Căci s-a prostituat! Poezia nu e decât un teasc de stors glanda lacrimală a fetelor de orice vârstă! Teatrul, o reţetă pentru melancolia negustorilor de conserve: Literatura, un clistir răsuflat; Dramaturgia, un borcan de fetuşi fardaţi; Pictura, un scutec al naturii, întins în saloanele de plasare; Muzica, un mijloc de locomoţie în cer; Sculptura, ştiinţa pipăirilor dorsale; Arhitectura, o antrepriză de mausoleuri înzorzonate; Politica, îndeletnicirea cioclilor şi a asasinilor; ...Luna, o fereastră de bordel la care bat întreţinuţii banalului şi poposesc flămânzii din furgoanele artei. VREM minunea cuvântului nou şi plin în sine; expresia plastică strictă şi rapidă a aparatelor Morse. DECI moartea romanului-epopee şi a romanului psihologic anecdota şi nuvela sentimentală, realismul, exotismul şi romanescul să rămână obiectul reporterilor iscusiţi (Un bun reportaj cotidian înlocuieşte azi orice lung roman de aventuri sau de analiză); Vrem teatrul de pură emotivitate,teatrul ca existenţă nouă, dezbă- rată de clişeele şterse ale vieţii burgheze de obsesia înţelesurilor şi a orientărilor. Vrem artele plastice, libere de sentimentalism, de literatură şi anecdotă, expresie a formelor şi a culorilor pure în raport cu ele însele. (Un raport fotografic perfecţionat înlocuieşte pictura de până acum şi sensibilitatea artiştilor naturalişti) Vrem stăpânirea individualismului ca scop, pentru a tinde la arta integrală, pecete a marilor epoci (elenism, romanism, goticism, bizantinism etc.), şi simplificarea procedeelor până la economia formelor primitive (toate artele populare, olăria şi ţesăturile româneşti etc.).” (Contimporanul, nr. 46, 16 mai 1924) Pictopoezie inventată de Victor Brauner & Ilarie Voronca P I C T O P O E Z I A N 0 5 7 2 DE VICTOR BRAUNER & ILARIE VORONCA PICTOPOEZIA NU E PICTURĂ PICTOPOEZIA NU E POEZIE PICTOPOEZIA NU E PICTOPOEZIE (75 HP, oct. 1924) 13. Bibliografie 1. Manu, Emil - Istoria poeziei româneşti moderne şi moderniste,Volumul II, Ed. Curtea Veche, Bucureşti, 2004; 2. Mincu, Marin - Avangarda literară românească, Ed. Minerva, Bucureşti, 1983; 3. Cernat, Paul - Avangarda românească şi complexul periferiei –Primul val, Ed. Cartea românească, 2007, Bucureşti; 4. Pană, Saşa - Antologia literaturii române de avangardă, Editura pentru Literatură,Bucureşti, 1969; 5. Pop, Ion, Avangardismul poetic romanesc (eseuri), Editura pentru Literatură, Bucureşti, 1969; 6. Duda, Gabriela - Literatura românească de avangardă, Ed. Humanitas, Ediţia a II-a, Bucureşti, 2004; 7. De Micheli, Mario – Avangarda artistică a secolului XX, Ed. Meridiane, Bucureşti, 1968; 8. Costache, Adrian - Limba şi literatura română: manual pentru clasa a XII-a, Grupul Editorial Art, Bucureşti, 2007. 